text:
Saya so Espiritual ya Tawir Tayo
“Saya . . . so tawir na saray ariripen nen Jehova.”—ISA. 54:17.
1. Antoy maar-aron sinalimbengan nen Jehova parad totoo?
SI Jehova, say “mabilay tan magnayon a Dios” et sinalimbengan toy mensahen mangiiter na bilay ed totoo. Seguradon ag-itan manguman lapud “say salita nen Jehova et mansiansia ed andi-anggaan.” (1 Ped. 1:23-25) Misalsalamat itayo lapud maar-aro ton sinalimbengan so importantin impormasyon a walad Biblia!
2. Antoy sinalimbengan na Dios ed Biblia pian nausar na totoo to?
2 Diad Biblia, sinalimbengan na Dios so mismon ngaran ya pinili to pian nausar na totoo to. Inmunan abitla so ngaran ya “Jehova” diad “inkapalsa na saray katawenan tan say dalin.” (Gen. 2:4) Say ngaran na Dios et mamilagron niyukit ya aminpiga ed saramay baton akasulatan na Samploran Ganggan. Singa bilang, oniay gapo na samay unonan ganggan: “Siak si Jehova a Dios mo.” (Exo. 20:1-17) Mansiasiansia so ngaran na Dios lapud sasalimbengan na Soberanon Katawan a Jehova so Salita tan ngaran to anggano panggugunaetan nen Satanas ya ekalen itan.
3. Anggano kasmak ed mundo iray lingon doktrina, anto so sinalimbengan na Dios?
3 Sinalimbengan met nen Jehova so katuaan diad Salita to. Anggano kasmak ed mundo iray lingon doktrina na relihyon, misalsalamat itayo ta inter na Dios ed sikatayo so espiritual ya liwawa tan katuaan! (Basaen so Salmo 43:3, 4.) Legan a ‘manaakar ed kabilungetan’ so karaklan a totoo, panggagayagaan tayoy manakar ed espiritual ya liwawan iiter na Dios.—1 Juan 1:6, 7.
TAWIR YA KAUKOLAN TAYON PABLIEN
4, 5. Antoy nikadkaduman pribilehyo tayo manlapu la nen 1931?
4 Bilang Kristiano, walay mablin tawir tayo. Say tawir et sakey a bengatlan ipapasa ed mansusublayan ya henerasyon. Kaibad espiritual ya tawir tayo so suston pikakabat ed Salita na Dios tan say malinew ya pakatalos ed katuaan nipaakar ed sikato tan ed saray gagala to. Kaiba met ed satan so sakey nin nikadkaduman pribilehyo.
5 Satan ya pribilehyo et nagmaliw ya kabiangay espiritual ya tawir tayo diad samay kombension ed Columbus, Ohio, U.S.A., nen 1931. Diad programa et walay akasulat ya “JW.” Inkuan na sakey ya sister: “Nandurumay iisipen mi no antoy labay ya ibaga na JW—Just Wait, Just Watch, tan samay duga.” Say datin tawag ed sikatayo et Estudyante na Biblia, balet diad samay resolusyon nen Simba, Hulyo 26, 1931, inawat tayoy ngaran ya Jehovah’s Witnesses. Makapalikliket so pakatawag ed satan ya Makasulatan a ngaran. (Basaen so Isaias 43:12.) “Agkon balot nalingwanan may eyag tan tipak ya makmakbaw ed saman a pasen,” so inkuan na sakey ya brother. Anggapo lay arum a relihyon a malabay ya natawag ed satan a ngaran, balet benendisyonan itayo na Dios diad impangusar tayod satan ed masulok lan 80 taon. Talagan nikadkaduman pribilehyo so pagmaliw ya Tasi nen Jehova!
6. Anto ran suston impormasyon so kaibad espiritual ya tawir tayo?
6 Kaiba met ed espiritual ya tawir tayo so dakerakel ya susto tan makanan impormasyon ed apalabas. Alimbawa, imanoen tayoy Abraham, Isaac, tan Jacob. Seguradon pinantongtongan da kaibay pamilya ra no panon ya napaliket si Jehova. Kanian agla pankelawan ya impulisay na matunong ya si Jose so seksual ya imoralidad pian agmakagawa na “kasalanan ya onsumpa ed Dios.” (Gen. 39:7-9) Saray Kristianon tradisyon et impasa met panamegley na salita odino alimbawa. Sakey ed saraya imay nipaakar ed Pangdem na Katawan ya inyawat nen apostol Pablo ed saray kongregasyon. (1 Cor. 11:2, 23) Diad panaon tayo, akasulat ed Biblia iray detalye pian nidayew tayoy Dios “diad espiritu tan katuaan.” (Basaen so Juan 4:23, 24.) Say Biblia et parad espiritual ya pakaliwawaan na amin a totoo, balet bilang lingkor nen Jehova, mas aapresyaen tayo itan.
7. Anton makapalikliket ya sipan so kaibad saray tawir tayo?
7 Sakey nid saray espiritual ya tawir tayo iray agano nin impalapag a salaysay ya mangipapanengneng a ‘si Jehova et walad abay tayo.’ (Sal. 118:7) Kanian anggano wala ray panamasegsegang, ag-itayo natatakot. Kaibad onlalaknab ya espiritual a tawir tayo iyan makapalikliket a sipan: “Anggapo so ayura ya agawa a sumpa ed sika ya onaligwas naani; tan balang sakey a dila ya onsumpa ed sika ed pangukom dusaen mo naani. Saya sikato so tawir na saray ariripen nen Jehova, tan say inkatunong da a manlapu ed siak, kuan nen Jehova.” (Isa. 54:17) Anggan antoy gawaen nen Satanas, anggapoy pakana ton sigpot a makaderal ed sikatayo.
8. Antoy aralen tayod sayan duaran mantumbokan ya artikulo?
8 Sinali nen Satanas ya deralen so Salita na Dios, ekalen so ngaran nen Jehova, tan amperen so katuaan. Balet agmakakiking si Satanas ta main-inomay nen Jehova ya amperen so amin ya pakana to. Diad sayan duaran mantumbokan ya artikulo, aralen tayo no panon ya (1) sinalimbengan nen Jehova so Salita to; (2) sineguro ton nasalimbengan so ngaran to; tan (3) pinaneknekan ton sikatoy Lapuan tan Manamasiansia ed katuaan.
SINALIMBENGAN NEN JEHOVA SO SALITA TO
9-11. Anto ran alimbawa so mangipapanengneng ya asalimbengan so Biblia ed nanduruman panangataki?
9 Sinalimbengan nen Jehova so Salita to ed amin ya situasyon. Oniay kuan na Enciclopedia Cattolica (Ensayklopedia na Katoliko): “Nen 1229, sinebelan na Council of Toulouse iray ordinaryon totoo ya mangusar ed saratan [Biblia ed lenguahe ra] pian napatunda iray Albigenses tan Waldenses . . . Nanggawa met na ontan ya pananebel si James I diad samay miting ed Tarragona, Spain nen 1234. . . . Diad unonan pankanawnawa et akibabali so Roman See nen 1559, sanen insebel na Paul IV’s Index so pangimprinta tan pakawalaan na B[iblia] ed anggan anton patalos no anggapoy permiso na Holy Office.”
10 Anggan aminpigan inataki so Biblia, siansia nin asalimbengan itan. Nen manga 1382, impatalos nen John Wycliffe tan saray kakaiba to so sankaunaan ya Biblia ed English. Say sakey nin angipatalos ed Biblia et si William Tyndale, ya pinatey nen 1536. Nen akataker lad poste, onia kunoy inyeyag to: “Katawan ko, lukasan moy mata na ari na Inglatera.” Insan sikatoy binikkel tan pinoolan.
11 Asalimbengan so Biblia anggaman dakel so isusumpa. Singa bilang, nen 1535, impatalos met ed English nen Miles Coverdale so Biblia. Inusar toy bersion nen Tyndale ya “Balon Sipan,” tan “Daan a Sipan” manlapud Genesis anggad Awaran. Saray arum et inala tod Latin, tan ed German ya bersion nen Martin Luther. Diad panaon tayo, aapresyaen so New World Translation of the Holy Scriptures lapud malinew, susto, tan mausausar ed ministeryo. Misalsalamat itayo lapud anggapoy demonyo odino too ya makayarin maneral ed Salita nen Jehova.
SINALIMBENGAN NEN JEHOVA SO NGARAN TO
12. Panon ya asalimbengan so ngaran na Dios diad New World Translation?
12 Sineguro nen Jehova a Dios ya nasalimbengan so ngaran to ed Biblia. Diad introduksion na Balon Mundo a Patalos na Kristianon Griegon Kasulatan, oniay insulat na komite na saray matoor ya angipatalos ed satan: “Say nikadkaduman ngaran na Dios, a Jehova, et pinmatnag ed 237 a danay diad manunan kabiangan na teksto . . . Lapud importante a napasanto so ngaran na Dios tan nakaukolan ya ontawag so amin a totoo ed satan a ngaran pian nilaban ira, impawil na sayan patalos so ngaran a Jehova diad manepeg a pasen na satan diad Masanton Kasulatan.” Say intero o kabiangan na New World Translation et wala la natan ed masulok ya 116 a lenguahe, tan masulok lan 178,545,862 so niimprinta.
13. Akin et nibagan amta na totoo so ngaran na Dios manlapu lad gapo?
13 Amta na totoo so ngaran na Dios manlapu lad gapo. Amta itan di Adan tan Eva, tan amta da no panon ya ibalikas itan. Kayari Delap, oniay imbaga nen Noe sanen sikatoy agnirespeto nen Ham: “Nagalang komon si Jehova, a Dios nen Sem; tan aripenen to naani Canaan [ya anak nen Ham].” (Gen. 4:1; 9:26) Oniay mismon imbalikas na Dios: “Siak si Jehova, et anggapo so arum la. Anggapo so Dios noag siak lambengat.” (Isa. 42:8; 45:5) Sineguro nen Jehova ya nasalimbengan so ngaran to tan impaamta to itan ed interon dalin. Talagan pribilehyo tayo ya usaren so ngaran nen Jehova tan manlingkor bilang Tasi to! Singa tayo ikekelyaw: “Idayew mi so ngaran na Dios mi.”—Sal. 20:5, NW.
14. Likud ed Biblia, iner ni pakabasaay ngaran na Dios?
14 Aliwa labat ya diad Biblia so pakabasaay ngaran na Dios. Diad samay Bato ed Moab ya aromog ed Dhiban (Dibon), 21 kilometro ed bukig na Dead Sea, akaukit so ngaran na ari na Israel ya si Omri tan adeskribe so paraan na impanrebelde ed Israel nen Mesa ya ari na Moab. (1 Ara. 16:28; 2 Ara. 1:1; 3:4, 5) Balet say makapainteres ed satan ya Bato et samay akasulat ya ngaran na Dios diad Tetragrammaton. Pigapigara met so Tetragrammaton ya walad Sulsulat ed Lakis, saray langa ya akotkot ed Israel.
15. Anto so Septuagint, tan panon itan ya apawala?
15 Akatulong iray akaunan angipatalos ed Biblia pian nasalimbengan so ngaran na Dios. Kayarin naaripen ed Babilonia iray Judio nen 607 B.C.E. anggad 537 B.C.E., dakel ed sikara so agla amawil ed Juda tan Israel. Nen komatlon siglo B.C.E. et nanayam lad Alexandria, Egypt, so dakel ya Judio kanian kaukolan ya ipatalos so Hebreon Kasulatan ed Griego, say internasyonal ya lenguahe ed saman a panaon. Asumpal itan a bersion nen komaduan siglo B.C.E., tan tinawag itan ya Septuagint. Diad pigaran kopya na satan, nabasa so Hebreon ngaran nen Jehova.
16. Panon ya nausar so ngaran na Dios ed Bay Psalm Book?
16 Nabasa met so ngaran na Dios ed Bay Psalm Book, say sankaunaan ya libron impalapag diad saray kolonya na England ed Amerika. Diad orihinal ya edisyon na satan (inimprinta nen 1640) et karga toy Salmos ya impatalos ed English manlapud Hebreo. Abitla so ngaran na Dios ed saray tekston singa say Salmo 1:1, 2 ya say “bendito a too” et agmanakar ed simbawa na saray mauges, “noagta diad ganggan nen Iehovah, so panliketan to.” Nabasa ni kaaruman ya impormasyon nipaakar ed ngaran na Dios diad brosyur ya The Divine Name That Will Endure Forever.
SINALIMBENGAN NEN JEHOVA SO ESPIRITUAL YA KATUAAN
17, 18. (a) Anto so “katuaan”? (b) Antoy tutugyopen na “katuaan na maong a balita?”
17 Malikeliket itayon manlilingkor ed si ‘Jehova a Dios na katuaan.’ (Sal. 31:5) Say katuaan nipaakar ed sakey a bengatla et saray amin ya dugan impormasyon tan detalye to, aliwan imahinasyon labat odino inimbento. Diad Hebreo, say terminon kaslakan ya uusaren parad “katuaan” et ontutukoy ed bengatlan tua, napanmatalkan, matoor, odino duga. Say Griegon salita ya impatalos ya “katuaan” et mitunosan ed no antoy manepeg tan duga.
18 Sinalimbengan nen Jehova so espiritual ya katuaan tan lalo ton ipapakabat itan ed sikatayo. (2 Juan 1, 2) Mas onlilinew so pakatalos tayod katuaan, lapud “say basbas na matunong sikato so singa liwawa na kabuasan, ya onsinag ya onsinag angga ed nagnap ya agew.” (Uli. 4:18) Siempre, mipakna tayod samay pikakasi nen Jesus ed Dios: “Say salitam et katuaan.” (Juan 17:17) Karga na Salitay Dios so “katuaan na maong a balita,” say manutugyop ed interon Kristianon bangat. (Gal. 2:14) Kaibad satan iray katuaan nipaakar ed ngaran nen Jehova, say inkasoberano to, dondon bagat nen Jesus, kioli ed bilay, tan say Panarian. Amtaen tayo no panon ya sinalimbengan na Dios so katuaan anggaman sasalien nen Satanas ya patundaen itan.
AAMPEREN NEN JEHOVA IRAY ONKOKONTRAD KATUAAN
19, 20. Siopa si Nimrod, tan antoy ag-atuloy ya plano to?
19 Kayari na Delap, walay maong ya umaanop a manngaray Nimrod ya onsusumpad si Jehova. (Gen. 10:9) Lapud sinumpa nen Nimrod si Jehova, nibagan say dinayew to et si Satanas tan kapara to iramay onsusumpa ya binagaan nen Jesus: “Nanlapu kayo ed ama yon Diablo, tan labay yon gawaen iray pilalek na ama yo. Sikatoy . . . agnansiansia ed katuaan.”—Juan 8:44.
20 Kaibad sakop nen Nimrod so Babel tan arum ni ran syudad ed baetan na ilog Tigris tan Eufrates. (Gen. 10:10) Posiblin sikato so angiganggan nen manga 2269 B.C.E ya ipaalagey so Babel tan say tori. Kontra itan ed samay linawa nen Jehova ya manayam iray totoo ed interon dalin ta oniay inkuan na saray managpaalagey: “Gali! Mangipaalagey tayoy syudad tayo, tan sakey a torin say toktok to et makasabi ed katawenan, tan manggawa tayoy sakey a bantog a ngaran pian ag-itayo nitaytayak ed tapew na interon dalin.” Balet ag-atuloy itan ya plano da ta “winetwet nen Jehova so lenguahe na totoo ed interon dalin” tan intaytayak to ray mangipapaalagey. (Gen. 11:1-4, 8, 9, NW) Labay nen Satanas ya deralen so dugan panagdayew pian manlingkor ed sikato so amin. Balet sineguro nen Jehova ya ontalona so dugan panagdayew, tan natan et lalon ondadakel so mandadayew ed sikato.
21, 22. (a) Akin ya agbalot nipeligro na palson relihyon so dugan panagdayew? (b) Antoy aralen tayod onsublay ya artikulo?
21 Agbalot nipeligro na palson relihyon so dugan panagdayew. Akin? Lapud sineguro na Makapadinayew a Managbangat tayo ya nasalimbengan so Salita to, amta tayoy ngaran to, tan amta tayoy katuaan. (Isa. 30:20, 21) No dayewen tayoy Dios base ed katuaan, magmaliw itayon maliket. Balet kaukolan tayoy mansiansian alerto ed espiritual, a sigpot ya manmatalek ed si Jehova tan ontulok ed panangigiya na masanton espiritu to.
22 Diad onsublay ya artikulo, aralen tayo no panon ya ginmapo so pigaran palson doktrina. Sano ibase tayod Kasulatan, nanengneng tayon lingo iratan. Sakey ni, natalosan tayo no panon ya si Jehova, say agnaparaan ya Manamasiansia na katuaan et bebendisyonan to itayo na suston bangat ya kabiangan na papablien tayon espiritual a tawir.


c: text/html

text:
Kabataan—“Itultuloy Yon Pansagpotan so Pakaliktar Yo”
“No panon a naynay kayon ontutulok, . . . itultuloy yon pansagpotan so pakaliktar yo tekep na takot tan giwgiw.”—FIL. 2:12.
1. Akin ya importante so pampabautismo? (Nengnengen so litratod gapo na artikulo.)
KADA taon et nilibon manaaral na Biblia so manpapabautismo. Dakel ed sikara et kabataan—tinedyer odino mas ugaw ni. Nayarin pinabaleg ira ed katuaan. Kasin sakey ka ed sikara? No ontan, maong itan ya desisyon mo. Saray Kristiano et kaukolan ya manpabautismo tan importante itan parad pakaliktar.—Mat. 28:19, 20; 1 Ped. 3:21.
2. Akin et agmo nepeg ya takotan odino paliisan so pangidedika na bilay mo ed si Jehova?
2 Dakel ya bendisyon so nayarin naawat na sakey no manpabautismo, balet walay katekep ton responsabilidad. Panon? Diad agew na bautismom, inmebat kay on ed tepet ya, “Base ed bagat nen Jesu-Kristo, kasin nagbabawian yo la iray kasalanan yo tan indedika yo lay bilay yo ed si Jehova pian gawaen so linawa to?” Say bautismo et simbolo na dedikasyon mo. Seryoso itan ya sipan ed si Jehova, ya sikatoy aroen mo tan iyunam a gawaen so panlabayan to. Agmo nayarin benegan itan. Kasin pagbabawian mo itan ya desisyon mo? Andin balot! Say pangipiyam na bilay mo ed si Jehova et dugan desisyon. Isipen pa no say sakey et agto indedika so bilay to ed si Jehova. Sikatoy uleyan nen Satanas! Ag-interesado so Diablo ed kililiktar mo. Diad tua, sikatoy maliket no agka makaawat na bilay ya andi-anggaan lapud sikatoy pinilim ya suportaan imbes ya si Jehova.
3. Anto ran bendisyon so naawat mo lapud indedikam so bilay mo ed si Jehova?
3 Balet isipen pa iray bendisyon ya naawat mo lapud indedikam so bilay mo ed si Jehova tan nampabautismo ka imbes ya suportaan si Satanas. Lapud inter mo lay bilay mo ed si Jehova, mas walay kompiyansam natan ya ibaga: “Si Jehova et walad abay ko; agak ontakot. Antoy nagawaan na too ed siak?” (Sal. 118:6) Anggapo lay mas baleg a pribilehyom nen say panuporta ed uley na Dios tan naawat so pabor to.
PERSONAL A RESPONSABILIDAD
4, 5. (a) Akin ya nibaga tayon personal a responsabilidad so pangidedikay bilay tayo ed si Jehova? (b) Anto ran subok so aarapen na anggan saray aliwan kabataan?
4 Bilang bautismadon Kristiano, say relasyon mo ed si Jehova et aliwan singa dalin o kayarian na pamilya ya sarag mon tawiren. Imbes, responsabilidad mon pankimeyan so kililiktar mo, anggano wala ka nid pudir na atateng mo. Akin ya importantin tandaan itan? Lapud agmo amta no anto ran subok so onsabi ed sika diad arapen. Singa bilang, no abautismoan ka antis kan man-tinedyer, nayarin wala ray duman naliknam tan subok ya arapen mo no tinedyer ka la. Oniay imbaga na sakey ya tinedyer a bii: “Say sakey ya ugaw et agto pagbabawian a sikatoy sakey a Tasi nen Jehova lapu labat ta anggapoy apag ton cake ed birthday diad eskuelaan. Balet kalabas na pigaran taon, no mabiskeg lay liknaan to nipaakar ed sex, kaukolan a sikatoy kombinsidon maong ya say pangunor ed ganggan nen Jehova so lanang a dugan desisyon.”
5 Siempre, aliwan saray kabataan labat so nipapaarap ed balo iran subok ed bilay. Anggan saray abautismoan nen adulto la ra et dakel met so aarapen dan subok ed pananisia ya agda inilaloan. Nayarin nipaakar iratan ed bilay na sanasawa, sakit, odino trabaho. Kanian antokaman so edad tayo, amin tayo et makaeksperiensya na saray subok tan kaukolan tayoy manmatoor ed si Jehova.—Sant. 1:12-14.
6. (a) Akin ya nibagan say dedikasyon mod si Jehova et agmo nayarin babawien? (b) Antoy naaralan mo ed Filipos 4:11-13?
6 Pian makapansiansia kan matoor diad anggan anton situasyon, agbalot lilingwanan ya agmo nayarin babawien so sipan mo ed si Jehova. Labay ton ibaga et insipan mo lad Soberano na uniberso ya mantultuloy kan manlingkor ed sikato anggano ontundan manlingkor iray kakaarom odino saray ateng mo. (Sal. 27:10) Diad amin ya situasyon, sarag mon kerewen ed si Jehova ya tulongan to kan nasumpal so dedikasyon mo.—Basaen so Filipos 4:11-13.
7. Antoy labay ya ibaga na pansagpotan moy pakaliktar mo “tekep na takot tan giwgiw”?
7 Labay nen Jehova ya magmaliw kan kaaro to. Balet kaukolan moy mansagpot pian napansiansiam so pikakaarom ed sikato tan makaliktar ka. Oniay nabasa ed Filipos 2:12: “Itultuloy yon pansagpotan so pakaliktar yo tekep na takot tan giwgiw.” Labay ton ibaga et kaukolan mon nonoten no panon mon napansiansia so pikakaarom ed si Jehova tan no panon kan makapanmatoor ed sikato antokaman so onsabin subok. Agmo iisipen ya sarasarag mon gawaen itan. Anggan saray abayag lan manlilingkor ed Dios et tinmunda. Kanian anto ray nayarin gawaen mo pian nipanengneng mon pansasagpotan moy pakaliktar mo?
IMPORTANTE SO PANAGARAL NA BIBLIA
8. Antoy kaiba ed personal a panagaral na Biblia, tan akin ya importante itan?
8 Pian napansiansia so pikakaaro ed si Jehova, kaukolan tayoy ondengel tan mitongtong ed sikato. Say manunan paraan ya ondedengel tayod si Jehova et diad personal a panagaral na Biblia. Kaiba ed satan so pambasa tan pandalepdep ed Salita na Dios tan saray publikasyon ya base ed Biblia. Legan mon gagawaen itan, tandaan a say panagaral na Biblia et aliwan singa panagaral diad eskuelaan ya kaukolan mon i-memorize iray aaralen mo pian makapasa ka ed exam. Say makagunggonan panagaral et singa pambiahe ed sakey a lugar ya walan walay balon naaralan mo tan nadiskobrem nipaakar ed saray kualidad nen Jehova. Ontulong iya ed sikan onapit ed Dios, tan sikatoy onapit ed sika.—Sant. 4:8.
9. Anto ray intarya na organisasyon ya akatulong lad sika diad personal ya panagaral mo?
9 Dakel so itatarya na organisasyon nen Jehova ya ontulong ed sikan nawalaan na epektibon panagaral. Singa bilang, say “Activity Parad Panagaral na Biblia” ya walad “Tinedyer” a seksion na jw.org so ontulong ed sikan makaaral na saray leksion ed saray agawgawa ya walad Biblia. Saray giya ed panagaral ya “Anto so Peteg ya Ibabangat na Biblia?” ya wala met ed jw.org et makatulong pian magmaliw kan kombinsido ed saray papanisiaan mo. Saratan ya giya ed panagaral so ontulong ed sika pian nipaliwawam ed arum iray papanisiaan mo. Makala ka met na arum ya ideya ed panagaral diad artikulon “Young People Ask . . . How Can I Make Bible Reading Enjoyable?” diad Abril 2009 ya isyu na Awake! Importante so panagaral tan panagdalepdep diad pansasagpot mo parad pakaliktar mo.—Basaen so Salmo 119:105.
IMPORTANTE SO PANAGPIKASI
10. Akin ya say panagpikasi et importante ed sakey ya bautismadon Kristiano?
10 No say personal ya panagaral et sakey a paraan ya ondedengel tayod si Jehova, say panagpikasi et sakey a paraan pian makapitongtong tayod sikato. Say panagpikasi et agdapat ya ipasen na sakey a Kristiano bilang andi-kakanaan ya ritual odino “pampa-suerte” pian mas onaligwas tayo ed pansasagpot tayo. Imbes, say panagpikasi et tua ya pitotongtong ed Manamalsa. Labay nen Jehova ya narengel iray ibagam. (Basaen so Filipos 4:6.) No wala ray panaaburidoan mo, say balibalin bilin na Biblia et “ipasakbat mod si Jehova so ambelat ya awit mo.” (Sal. 55:22) Panisiaan mo itan? Minilyon ya agagi so makapangibaga ya akatulong itan ed sikara. Makatulong met itan ed sika!
11. Akin et nepeg tayon naynay ya pisalamatan si Jehova?
11 Say panagpikasi et aliwa labat ya pankanawnawa pian onkerew na tulong ed si Jehova. Ibabaga na Biblia: “Ipanengneng yon misalsalamat kayo.” (Col. 3:15) No maminsan ompan masyado tayon aburido ed saray problema tayo kanian agtayo la naiimano iray bendisyon ya nanaawat tayo. Agta maabig no kada agew et manisip ka na anggan taloran maong a bengatla ya naawat mo? Insan diad pikakasim, pisalamatan mo iratan ed si Jehova. Oniay imbaga na sakey a tinedyer ya si Abigail, ya abautismoan nen 12 so taon to: “Anggapo lay arum ya mas pisalamatan tayo noagta si Jehova labat. Sikatoy lanang tayon pisalamatan ed amin ya iiter tod sikatayo. Aminsan arengel ko iyan balibalin panonot: No ombangon tayo nabuas ya say walad sikatayo labat et saray akisalamatan tayo ed si Jehova natan, anto lay walad sikatayo?” *
SAY NITULONG NA PERSONAL YA EKSPERIENSYA
12, 13. Akin ya importantin nonoten no panon mon personal ya naeksperiensya so kamaongan nen Jehova?
12 Si Arin David nensaman et tinulongan nen Jehova ya sungdoan iray dakel tan graben subok. Kanian oniay imbalikas to panamegley na kansion: “Tawayan yo tan nengneng yo a si Jehova et maong; maliket so toon pasasalimbengan ed sikato.” (Sal. 34:8) Idadanet na satan ya bersikulo a walay nitulong na personal ya eksperiensya. No manbasa kay Biblia tan saray publikasyon tayo tan no onatendi ka ed saray aral, makarengel kay makapaseseg iran eksperiensya no panon ya tinulongan na Dios so arum ya mansiansian matoor. Balet legan ya oneelet so relasyon mod si Jehova, kaukolan mon nanengneng a mismo no panon kan tutulongan nen Jehova. Wala tay nibagam ya personal mo lan naeksperiensya so kamaongan nen Jehova?
13 Walay sakey a paraan ya naeeksperiensya na amin ya Kristiano so kamaongan nen Jehova. Amin tayo et naiimbitaan ya onapit ed Dios tan ed Anak to. Inkuan nen Jesus: “Anggapoy makaasingger ed siak likud no sikatoy iyasingger na Ama ya angibaki ed siak.” (Juan 6:44) Kasin naliliknam ya parad sika iratan? Nayarin irason na sakey a kabataan, ‘Inyasingger nen Jehova iray ateng ko, tan tinmumbok ak labat.’ Balet nen indedikam so bilay mod si Jehova tan nampabautismo ka, impanengneng mo ya walaan ka na espisyal ya relasyon ed sikato. Natan et talagan kabat to ka la. Ipapaseguro na Biblia: “No say sakey et aaroen toy Dios, sayan too et kabat to.” (1 Cor. 8:3) Lanang mon pablien tan apresyaen so betang mo ed organisasyon nen Jehova.
14, 15. Panon a makatulong ed sika so ministeryo pian napabiskeg so pananisiam?
14 Say sakey nin paraan ya naeksperiensyam so kamaongan nen Jehova et no naliknam so tulong to legan mon itotongtong ed arum so pananisiam. Nagawaan mo itan no wala kad ministeryo odino diad eskuelaan. Saray arum et nanairapan ya pulongan iray kaeskuela da. Natural labat itan ta agmo amta no antoy reaksion da. Nayarin mas lalon mairap so mitongtong ed baleg a grupo nen say diad sakey labat ya kaklase. Antoy makatulong ed sika?
15 Unona, nonoten no akin ya kombinsido ka ed papanisiaan mo. Kasin walad lenguahe yo iray giya ed panagaral ya walad jw.org? No wala, salim ya nengnengen iratan. Say gagala na satan et pian tulongan kan nonoten no anto so papanisiaan mo, no akin ya papanisiaan mo itan, tan no panon mon ipaliwawa ed arum so papanisiaan mo. No kombinsido ka tan akaparaan kan maong, napakiwas kan mantasi parad ngaran nen Jehova.—Jer. 20:8, 9.
16. Antoy nayarin makatulong ed sika no manaalangan kan itongtong iray papanisiaan mo?
16 Balet anggano namparaan ka, nayarin manaalangan kan itongtong ed arum iray papanisiaan mo. Oniay inamin na 18 años a sister ya abautismoan nen 13 so taon to, “Amtak so papanisiaan ko, balet no maminsan et mairap kon ibaga iray walad nonot ko.” Panon ton inarap iyan subok? “Sinalik so mitongtong ya relaks labat,” kuan to. “Saray kaklasek et agnababaingan ya ibaga iray gagawaen da. Dapat ontan ak met. Kanian wala labat so istoryaen ko, a singa, ‘Nen imbeneg ya agew et manbabangat ak na Biblia, tan . . .’ Insan ko la ibaga no akin ya iistoryaen ko itan. Anggano aliwan direkta itan a nipaakar ed Biblia, labalabay dan amtaen no antoy gagawaen ko no manbabangat ak na Biblia. No maminsan et mantepet ira tungkol ed Biblia. No uusaren ko iyan paraan, mas mainomay koy mitongtong. Tan kayari to, balibali liknaan ko!”
17. Anto ni makatulong ed sika pian nitongtong mod arum so pananisiam?
17 No ipapanengneng moy respeto ed arum tan walay malasakit mod sikara, nayarin ontan met so ipanengneng dad sika. “Lanang ak ya natatakot ya no itongtong koy Biblia, ompan isipen na totoo ya sobran relihyoso ak.” Ontan so inkomento nen Olivia, ya 17 so taon to tan abautismoan antis ya man-tinedyer. Insan ginapoan ton inuman so panagnonot to. Imbes ya lanang ton nonoten iray pakatatakotan to, oniay imbaga to: “Dakdakel so kabataan ya agda amta so tungkol ed saray Tasi nen Jehova. Sikami labat so Tasi ya kabat da. Kanian say kakikiwas mi et nayarin walay epekto to no kasin ondengel ira. Panon to no nababaingan tayo odino nanairapan tayon itongtong so pananisia tayo, odino panon to no manggiwgiw itayo no mitotongtong tayo? Ompan isipen da ya ibabaing tayoy pananisia tayo. Nayarin agni ra ingen ondengel ta anggapoy kompiyansa tayon mansalita. Balet no relaks tayon ibaga so papanisiaan tayo tan kombinsido tayo ed satan, a singa normal labat ya mitotongtong, posible ya respetoen da tayo.”
ITULTULOY MON PANSAGPOTAN SO PAKALIKTAR MO
18. Antoy kaiba ed pansagpot mo parad pakaliktar mo?
18 Naaralan tayo ya say pansagpot mo parad pakaliktar et seryoson responsabilidad. Kaiba ed satan so pambasa tan pandalepdep ed Salita na Dios, pampikasi, tan pannonot no panon mon personal ya naawat so bendisyon nen Jehova. No pansagpotan mon gawaen iratan, ombiskeg so kompiyansam bilang kaaro nen Jehova. Diad ontan et napakiwas kan itongtong ed arum iray papanisiaan mo.—Basaen so Salmo 73:28.
19. Akin ya nabawbawim so pansagpot mo parad pakaliktar mo?
19 Imbaga nen Jesus: “Siopaman a labay toy ontumbok ed siak, iburi toy sarili to tan sakbaten toy panamairapan a poste to tan mantultuloy ya ontumbok ed siak.” (Mat. 16:24) Kanian say pagmaliw ya disipulo—kaibay dedikasyon tan bautismo—et obligasyon mo bilang Kristiano. Balet mangiiter iya ed sika na pankanawnawan makaawat na dakel a bendisyon natan tan bilay ya andi-anggaan diad balon mundo na Dios. Kanian walay maabig ya rason pian itultuloy mon pansagpotan so pakaliktar mo!
^ par. 11 Parad kaaruman ya suhestion, nengnengen so “Tepet na Saray Kabataan—Akin et Dapat ya Manpikasi Ak?” tan say worksheet na satan diad jw.org.

robotstxt: allowed

filter: keep


text:
AARALEN YA ARTIKULO 4
No Anto ray Naaralan Tayod Simplin Pangdem Nipaakar ed Ari Tayod Tawen
“Saya et mankabaliksay laman ko. . . . Mankabaliksan itan na ‘dalak nipaakar ed sipanan.’”—MAT. 26:26-28.
KANSION 16 Idayew si Jehova Lapud Anak To ya Nilanaan
DIAD SAYAN ARTIKULO *
1-2. (a) Akin et agtayo la pankelawan ya simpli labat so inter nen Jesus ya paraan na pannodnonot ed impatey to? (b) Anto ran kualidad nen Jesus so aralen tayo?
KASIN natandaan mo no anto ray nagagawa ed tinaon ya Memoryal na impatey nen Kristo? Seguradon amta na maslak ed sikatayo iray gagawaen ed Pangdem na Katawan. Akin? Lapud sayan pangdem et aliwan komplikado. Balet importante itan ya okasyon. Kanian nayarin itepet tayo, ‘Akin et simpli itan ya pangdem?’
2 Legan na ministeryo nen Jesus diad dalin, sikatoy kabkabat ya mangibabangat na saray importantin katuaan diad paraan ya simpli, malinew, tan mainomay a talosan. (Mat. 7:28, 29) Mipadpara, say inter ton paraan na pannodnonot * ed impatey to et simpli balet makabaliksan. Aralen tayon maong iyan pangdem ed Memoryal tan say arum ed saray imbaga tan ginawa nen Jesus. Diad ontan et lalo tayon naapresya ya talagan mapaabeba, makpel, tan maar-aro si Jesus, tan naaralan tayo no panon tayon mas naalig so alimbawa to.
SI JESUS ET MAPAABEBA
3. Base ed Mateo 26:26-28, panon kasimpli so pangdem ed Memoryal ya inggapo nen Jesus, tan antoy isisimbolo na duaran bengatla ya inusar to?
3 Inggapo nen Jesus so Memoryal na impatey to kaiba iray 11 a matoor ya apostol to. Inala to so akerad pangdem ed Paskua insan to ginawa so simplin paraan na pannodnonot ed sikato. (Basaen so Mateo 26:26-28.) Say inusar to et saramay wadman la ya andi-lebaduran tinapay tan alak. Imbaga nen Jesus ed saray apostol to ya sarayan duaran bengatla so mangisisimbolo ed perpekton laman tan dala to, ya magano to lan ibagat parad sikara. Nayarin agla abigla iray apostol ed inkasimpli na sayan balo tan importante ya pangdem. Akin?
4. Panon ya makatulong imay simbawa nen Jesus ed si Marta pian natalosan tayo no akin ya ginawa nen Jesus ya simpli so pangdem ed Memoryal?
4 Imanoen no antoy agawa pigaran bulan antis na satan, diad samay komatlon taon na ministeryo nen Jesus sanen sikatoy binmisita ed abung na saray maapit a kaaro to—si Lazaro, Marta, tan Maria. Nen wadman ed abung da si Jesus, sikatoy nambangat. Wadman si Marta, balet okupado ed pangipaparaan toy dakel a panangan parad gagalangen a bisita to. Nen naimano iya nen Jesus, maaro ton impetek si Marta, ya tinulongan ton natalosan ya agnaynay ya kaukolan so dakel ya naakan. (Luc. 10:40-42) Kalabas na pigaran bulan, sanen pigaran oras labat lay nakekeraan antis na ipatey nen Jesus, inyaplika ton mismo so simbawa to. Ginawa ton simpli so pangdem ed Memoryal. Anton kualidad nen Jesus so napatnagan ed saya?
5. Anton kualidad nen Jesus so napatnagan ed inkasimpli na sayan pangdem, tan panon ya mitunosan itan ed ibabaga na Filipos 2:5-8?
5 Mapaabeba si Jesus diad amin ya imbaga tan ginawa to. Kanian agtayo la pankelawan ya impanengneng toy inkamapaabeba diad sampot ya labi na bilay to ed dalin. (Mat. 11:29) Amta to ya magano to lan iyapay so sankaimportantian a bagat ed kapiganman tan sikatoy paolien nen Jehova pian magmaliw ya ari ed tawen. Balet, agto labay ya sikato so nirayew kanian aliwan komplikado so ingganggan to ya pannodnonot ed impatey to. Imbes, imbaga tod saray disipulo to ya maminsan ed sakey taon et sikatoy nepeg dan nonoten panamegley na simplin pangdem. (Juan 13:15; 1 Cor. 11:23-25) Ipapanengneng na sayan simpli balet makabaliksan ya pangdem ya aliwan mapaatagey si Jesus. Maliket tayo ya say inkamapaabeba so sakey ed saray maabig ya kualidad na Ari tayod tawen.—Basaen so Filipos 2:5-8.
6. Panon tayon naalig so inkamapaabeba nen Jesus no nipapaarap tayod saray subok?
6 Panon tayon naalig so inkamapaabeba nen Jesus? Diad pangiyuna tayo ed pankaabigan na arum nen say pankaabigan tayo. (Fil. 2:3, 4) Isipen pa lamet imay sampot a labi na bilay nen Jesus ed dalin. Amta nen Jesus ya magano to lan naeksperiensya so ansakisakit ya ipapatey; balet say sankanonot to et saray matoor ya apostol to ya seguradon manermen lapud ipatey to. Kanian diad saman a labi et imbangat, pinaseseg, tan pinaseguroan to ra. (Juan 14:25-31) Napatnagan ed satan ya mapaabeba si Jesus lapud mas ninonot toy pankaabigan na arum nen say sarili to. Talagan balibalin alimbawa ya aligen tayo!
SI JESUS ET MAKPEL
7. Panon ya impanengneng nen Jesus ya sikatoy makmakpel kayarin mismo na impangigapo tod Pangdem na Katawan?
7 Kayarin mismo na impangigapo nen Jesus ed Pangdem na Katawan, impanengneng to ya sikatoy makmakpel. Panon? Inawat nen Jesus no antoy linawa na Ama to parad sikato, anggano amta to ya sikatoy pateyen nisengeg ed makapabaing ya krimen ya panagmudmora ed Dios. (Mat. 26:65, 66; Luc. 22:41, 42) Pinansiansia nen Jesus so perpekton katooran to pian nigalang so ngaran nen Jehova, suportaan so inkasoberano na Dios, tan nawalaan na ilalon bilay ya andi-anggaan iray magbabawin totoo. Ontan met, imparaan nen Jesus iray papatumbok to ed saray subok ya magano da lan arapen.
8. (a) Anto ray imbaga nen Jesus ed saray matoor ya apostol to? (b) Diad saray taon kayari na impatey nen Jesus, panon ya inalig na saray disipulo to so inkakpel to?
8 Napatnagan met so inkakpel nen Jesus nen sikatoy nampokus ed pankaukolan na saray matoor ya apostol to imbes ya diad kapagaan ya nayarin alikna to. Say simplin pangdem, ya inggapo to kayari ton pinataynan si Judas, et mangipanonot ed saray magmaliw ya alanaan a papatumbok to no anto ray gunggona ed nipaagus a dala nen Jesus tan say pagmaliw dan kabiangan na balon sipanan. (1 Cor. 10:16, 17) Pian natulongan nen Jesus iray papatumbok to ya mansiansian matoor tan awaten day tumang da ed tawen, imbaga tod sikara no antoy iilaloan to tan say Ama to ya gawaen da. (Juan 15:12-15) Imbaga met nen Jesus ed saray apostol to iray subok ya arapen da. Insan pinaseseg to ra ya “manpakpel,” ya aligen day mismon alimbawa to. (Juan 16:1-4a, 33) Kalabas na dakel ya taon, siansia nin aaligen na saray disipulo nen Jesus so inkamasakripisyo tan inkakpel to. Tinulongan day sakey tan sakey ed nanduruman subok anggano nanresulta itan ed impanirap da.—Heb. 10:33, 34.
9. Panon tayon naalig so inkakpel nen Jesus?
9 Aaligen tayo met natan so inkakpel nen Jesus. Singa bilang, kaukolan so pakpel pian natulongan tayo ray agagi ya napapasegsegang lapud pananisia ra. No maminsan, nayarin napriso ira anta anggapoy kasalanan da. No ontan, gawaen tayoy anggaay nayarian tayo ya tulongan ira, kaiba lay pangipikasi ed sikara tan makpel ya pansalita pian nidepensa ira. (Fil. 1:14; Heb. 13:19) Say sakey nin paraan ya naalig tayoy Jesus et no itultuloy tayoy makpel ya manpulong. (Gawa 14:3) Singa si Jesus, determinado tayon ipulong so mensahe na Panarian, anggano nayarin walay isusumpa tan panamasegsegang. Balet no maminsan, nayarin onkapuy so pakpel tayo. No ontan, antoy nayarin gawaen tayo?
10. Antoy gawaen tayo pigaran simba antis na Memoryal, tan akin?
10 Napabiskeg tayoy pakpel tayo no nonoten tayoy ilalo tayo a nagmaliw a posible lapud dondon bagat nen Kristo. (Juan 3:16; Efe. 1:7) Pigaran simba antis na Memoryal, walay espisyal ya pankanawnawa tayon mas ipanengneng so panamabli tayo ed dondon. Legan na satan, basaen tayo iray teksto ed Biblia parad Memoryal tan dalepdepen tayon maong iray agawa nen magano lan ompatey si Jesus. Diad ontan, no mantitipon tayo parad Pangdem na Katawan, mas natalosan tayo so kaimportantian na saray emblema ed Memoryal tan say agnaparaan ya bagat ya irerepresenta na saratan. No naaapresya tayo so ginawa nen Jesus tan si Jehova parad sikatayo tan natatalosan tayo no panon ya makagunggona itan ed sikatayo tan ed saray inar-aro tayo, mas ombiskeg so ilalo tayo tan napakiwas itayon makpel ya mansungdo anggad anggaan.—Heb. 12:3.
11-12. Anto la ray naaralan tayo?
11 Naaralan tayo la ya say Pangdem na Katawan et aglabat mangipapanonot ed kablian na dondon noagta pati ed maabig a kualidad nen Jesus ya inkamapaabeba tan inkakpel. Talagan misalsalamat tayo ya tuloytuloy nin ipapanengneng nen Jesus irayan kualidad bilang Atagey a Saserdote tayo ed tawen, ya mikakasi parad sikatayo! (Heb. 7:24, 25) Pian nipanengneng tayoy impapuson apresasyon tayo, nepeg ya itultuloy tayon nodnonoten so impatey nen Jesus, unong ya ingganggan to. (Luc. 22:19, 20) Gagawaen tayo itan diad petsa ya mipetekan ed Nisan 14, say sankaimportantian ya agew ed interon taon.
12 Wala ni sakey ya kualidad ya napatnagan ed samay inkasimpli na Pangdem na Katawan. Satan ya kualidad so amakiwas ed si Jesus ya ompatey parad sikatayo. Sikatoy akabkabat ed satan a kualidad nen sikatoy wadiad dalin. Anto itan?
SI JESUS ET MAARO
13. Panon ya deneskribe ed Juan 15:9 tan 1 Juan 4:8-10 so panangaro ya impanengneng nen Jehova tan si Jesus, tan siopa ray nagugunggonaan ed panangaro ra?
13 Perpekton nipatnag nen Jesus so baleg ya panangaro nen Jehova ed sikatayo diad amin ya ginawa to. (Basaen so Juan 15:9; 1 Juan 4:8-10.) Balet say sankaimportantian ed amin et samay interon puso ya impangiter nen Jesus ed bilay to parad sikatayo. Balanglan kaiba tayo ed saray alanaan odino ed ‘arum a karnero,’ nagugunggonaan tayo ed panangaro ya impanengneng nen Jehova tan si Jesus panamegley na satan a bagat. (Juan 10:16; 1 Juan 2:2) Isipen met iray emblema ya uusaren diad pangdem ed Memoryal; napatnagan ed saratan so panangaro tan konsiderasyon nen Jesus ed saray disipulo to. Panon?
14. Diad anton paraan ya impanengneng nen Jesus so panangaro to ed saray disipulo to?
14 Impanengneng nen Jesus so panangaro to ed saray alanaan ya papatumbok to sanen ginawa ton simpli tan aliwan komplikado so pangdem ya ingganggan ton nodnonoten da. Diad inlabas na panaon, saray alanaan ya disipulo to et kaukolan dan nodnonoten so Memoryal kada taon, ya gagawaen da itan diad nanduruman kipapasen, anggan sano wala rad prisoan. (Apo. 2:10) Kasin atumbok day ingganggan nen Jesus? On!
15-16. Panon ya agawaan na arum ya nodnonoten so Pangdem na Katawan anggan diad mairap iran kipapasen?
15 Manlapu nen inmunan siglo anggad panaon tayo, pansasagpotan na saray tuan Kristiano ya nodnonoten so impatey nen Jesus. Ginawa day anggaay nayarian da ya tumboken so instruksion nen Jesus parad Pangdem na Katawan, anggano wala rad mairap ya kipapasen. Imanoen irayan alimbawa. Legan ya akapriso si Brother Harold King diad bartolina ed China, sikatoy manggagaway paraan pian nodnonoten so Memoryal. Pasekreto ton ipaparaan iray emblema ed Memoryal, ya say uusaren to et no antoy walad sikato. Maalwar to met ya kakalkulaen so petsa na Memoryal. Kasabi na saman ya petsa, sikatoy mangansion, manpikasi, tan mangiter na paliwawa ya base ed Biblia, anggano bukbukor to diman ed bartolina.
16 Nia ni sakey ya alimbawa. Walay grupo na agagin bibii ya nipriso ed panamairapan ya kampo legan na World War II ya inrisga day bilay da pian nodnonoten so Pangdem na Katawan. Balet lapud simpli labat itan ya pangdem, agawaan da so Memoryal ya ag-aliklikas. Imbaga da: “Akaalagey kamin sanaabay, pinaliberan mi so abeban yurongan ya inapisan na amputin abel, a ditan akatapew iray emblema. Kandila labat so usar mi ed kuarto, ta no de-koryenti so usaren mi, ompan nalikas na arum so gagawaen mi. . . . Imbalikas mi lamet ed Ama mi so impapuson sipan mi ya usaren so amin ya biskeg mi parad kiyalangon na masanton ngaran To.” Talagan mabiskeg so pananisia ra! Tan talagan baleg ya panangaro so impanengneng nen Jesus sanen ginawa ton simpli so Memoryal kanian sarag tayon nodnonoten itan anggan diad mairap iran kipapasen!
17. Anto ray nayarin itepet tayod sarili tayo?
17 Legan ya manasingger so Memoryal, maabig no itepet tayod sarili tayo: ‘Panon kon mas naalig si Jesus diad panangipanengneng na panangaro? Kasin mas sankanonot koy pankaukolan na saray kapananisiaan ko nen say sarilik? Kasin mas baleg so iilaloan ko ed saray agagi nen say sarag dan gawaen, odino kasin amtak iray limitasyon da?’ Komon ta lanang tayon aligen si Jesus tan “ipatnag [tayoy] pililikna.”—1 Ped. 3:8.
AGLILINGWANAN IRAYAN LEKSION
18-19. (a) Antoy seguradon nagawa ed arapen? (b) Antoy determinadom ya gawaen?
18 Say ganggan ya nodnonoten so Memoryal na impatey nen Kristo et magano lan manampot. Diad “isabi” nen Jesus legan na baleg a kairapan, tiponen to ed tawen iray akeran “pinili to,” tan diad saman et manampot la so pannodnonot ed Memoryal.—1 Cor. 11:26; Mat. 24:31.
19 Anggan sano anampot la so pannodnonot ed Memoryal, seguradon malikeliket iray totoo nen Jehova no nanonotan da iyan simplin pangdem ya mangisisimbolo ed agnaparaan ya inkamapaabeba, inkakpel, tan panangaro ya impanengneng na sakey ya too. Saramay akaatendi ed sayan espisyal ya okasyon et seguradon istoryaen da itan pian nagunggonaan so amin ya manbibilay ed satan a panaon. Balet pian natan ni labat et nagunggonaan tayo la ed sayan okasyon, nepeg ya determinado tayon aligen so inkamapaabeba, inkakpel, tan panangaro nen Jesus. No ontan so gawaen tayo, makapanmatalek tayo ya awaten tayoy tumang tayo ed si Jehova.—2 Ped. 1:10, 11.
KANSION 13 Si Kristo, Say Pangaligan Tayo
^ par. 5 Magano lay iyatendi tayo ed Pangdem na Katawan pian nodnonoten so impatey nen Jesu-Kristo. Dakel so naaralan tayo ed sayan simplin okasyon nipaakar ed inkamapaabeba, inkakpel, tan panangaro nen Jesus. Diad sayan artikulo, aralen tayo no panon tayon naalig irayan maabig a kualidad ya impanengneng to.
^ par. 2 KABALIKSAN NA SALITA: Say kabaliksan na pannodnonot et panggawa na espisyal a bengatla pian nonoten tan pagalangan so sakey ya importantin ebento odino indibidual.
^ par. 56 DESKRIPSION NA LITRATO: Impangiyakto ed pannodnonot ed Memoryal na saray matoor ya lingkor diad kongregasyon nen inmunan siglo; nen manga 1880; diad panamairapan a kampo na Nazi; tan diad panaon tayo, diad simplin Kingdom Hall ed sakey a bansa diad South America ya ampetang so klima.


text: 10 Kanian tinawag to so 12 disipulo to tan inikdan to ray pakauley ed saray demonyo,*+ pian papawayen da iraya tan tambalen da so amin a klase na sakit tan amin a klase na beblay.2 Niraya so kangaranan na 12 apostol:+ Unona, si Simon, a tatawagen a Pedro,+ tan si Andres+ ya agi to; si Santiago, tan si Juan+ ya agi to, ya ananak nen Zebedeo;3 si Felipe tan si Bartolome;+ si Tomas+ tan si Mateo+ a managsingil na buis; si Santiago ya anak nen Alfeo; tan si Tadeo;4 si Simon a Cananeo;* tan si Judas Iscariote, a nantraidor ed si Jesus diad saginonor.+5 Imbaki nen Jesus irayan 12, tan saraya so bilin tod sikara:+ “Agyo lalaen iray totoo na saray nasyon, tan agkayo onloloob ed dinanman a syudad na saray Samaritano;+6 balet say laen yo labat et saray abalang a karnero ed sankaabungan na Israel.+7 Sano onla kayon manpulong, ibaga yo: ‘Asingger lay Panarian na tawen.’+8 Paabig yo iray mansasakit,+ paoli yo iray inatey, gawa yon malinis iray akating, papaway yo iray demonyo. Inawat yon anggapoy bayar, iter yon anggapoy bayar.9 Agkayo mangaawit na balitok odino pilak odino gansa diad saray ibabalkes yon pananginay kuarta,+10 odino pananginay naakan diad pambiahe yo, odino duaran kawes,* odino sandalyas, odino baston,+ ta say komikimey et makanepegan ed kanen to.+11 “Inerman a syudad odino baryo so looban yo, anap yo no siopa ditan so makanepegan, tan mansiansia kayo ditan anggad itaynan yo.+12 Sano onloob kayod abung, ibano yo so akan-abung.13 No awaten da kayo, niwala ditan so pipirawaten yon kareenan;+ balet no agda kayo awaten, ompawil ed sikayo so kareenan yo.14 Inerman a walay agmangawat ed sikayo odino ag-ondengel ed mensahe yo, ipagpag yoy dabok na saray sali yo* sano ompaway kayod satan ya abung odino satan a syudad.+15 Ibagak ed sikayoy tua, diad Agew na Panangukom et mas anlemew ni so dusa ed dalin na Sodoma tan Gomorra+ nen say diad satan a syudad.16 “Ibaki ta kayon singa saray karnero ed kawalaan na saray lobo; kanian magmaliw kayon malikas a singa saray uleg ingen ta maamo a singa saray malapati.+17 Manalwar kayod saray totoo, lapud awiten da kayo diad saray korte,+ tan siplatan da kayo+ diad saray sinagoga ra.+18 Tan iyarap da kayod saray gobernador tan arari+ lapud siak, pian makapantasi kayo ed sikara tan ed saray nasyon.+19 Balet sano iyawat da kayo, agkayo mapaga no panon odino no anto so ibaga yo, ta say ibaga yo et niiter ed sikayo diad satan a bekta;+20 ta aliwan sikayo labat so mansalita, noagta say espiritu na Ama yo so mansalita ed panamegley yo.+21 Niarum ni, iyawat na agi so agi to pian pateyen, tan iyawat na ama so anak to, tan onsumpa iray anak ed saray ateng da tan ipapatey da ra.+22 Tan busolen kayo na amin a totoo lapud ngaran ko,+ balet samay akapansungdo* anggad anggaan et sikatoy nilaban.+23 Sano pasegsegangen da kayo diad sakey a syudad, batik kayo ed sananey;+ lapud ibagak ed sikayoy tua, agyon balot naliber so amin a syudad na Israel anggad isabi na Anak na too.24 “Say sakey a babangatan et aliwan magmaong nen say managbangat to, tan say sakey ya aripen et aliwan magmaong nen say katawan to.+25 Masarag la a say babangatan et magmaliw a singa say managbangat to, tan say aripen et magmaliw a singa say katawan to.+ No say impanawag na totoo ed akan-abung et Beelzebub,*+ agta nagkalalon ontan met so panawag da ed saramay kabiangan na sankaabungan to?26 Kanian agyo ra tatakotan, ta anggapoy bengatlan asakoban ya agniparungtal, tan anggapoy sekreton agnaamtaan.+27 Say ibagak ed sikayo diad kabilungetan, ibaga yo diad liwawa, tan say narengel yon inyesaes, ipulong yo diad toktok na kaabungan.+28 Tan agyo tatakotan iramay mamatey na laman balet agda nayarian a pateyen so kamarerwa;*+ imbes takotan yo imay makayarin maneral ed kamarerwa tan laman diad Gehenna.*+29 Agta say duaran anuyaw et manbili labat na sakey a sinsilyo?* Ingen ta anggapo ed saratan so napelag ed dalin ya ag-amta na Ama yo.+30 Tan anggan saray buek yo et abilang ya amin.31 Kanian agkayo natatakot; mas mabli kayo nen say dakel ya anuyaw.+32 “Balang sakey sirin a mamidbir ed siak diad arapan na totoo,+ sikatoy bidbiren ko met ed arapan nen Amak a walad tawen.+33 Balet siopaman a mangiburi ed siak ed arapan na totoo, sikatoy iburik met ed arapan nen Amak a walad tawen.+34 Agyo iisipen a linma ak dia pian mangiyakar na kareenan diad dalin; linma ak dia pian mangiyakar na espada, aliwan kareenan.+35 Linma ak dia pian pansengegay inkaapag-apag, anak a laki kontrad ama to, tan anak a bii kontrad ina to, tan manugang a bii kontrad katulangan ton bii.+36 On, say mamusol ed sakey a too et saray membro na mismon pamilya to.37 Siopaman a mas inaro toy ama to odino ina to nen say siak et agmakana ed siak; tan siopaman a mas inaro toy anak ton laki odino bii nen say siak et agmakana ed siak.+38 Tan siopaman ya agmangawat ed panamairapan a poste* to tan ag-ontumbok ed siak et agmakana ed siak.+39 Siopaman a makaromog ed kamarerwa* to et nabalang to, tan siopaman a makabalang ed kamarerwa* to lapud siak et naromog to.+40 “Siopaman a mangawat ed sikayo et mangaawat met ed siak, tan siopaman a mangawat ed siak et mangaawat met ed samay angibaki ed siak.+41 Siopaman a mangawat ed sakey a propeta lapud sikatoy propeta so makaawat na tumang na sakey a propeta,+ tan siopaman a mangawat ed sakey a matunong a too lapud sikatoy matunong so makaawat na tumang na sakey a matunong a too.42 Tan siopaman a mangiter na anggan sanbason ambetel a danum pian inumen na sakey ed sarayan angkekelag lapud sikatoy sakey a disipulo, ibagak ed sikayoy tua, agton balot nabalang so tumang to.”+


text:
KAPITULO 133
Imparaan tan Imponpon so Bangkay nen Jesus
MATEO 27:57–28:2 MARCOS 15:42–16:4 LUCAS 23:50–24:3 JUAN 19:31–20:1
INYEPAS ED POSTE SO BANGKAY NEN JESUS
IMPARAAN SO BANGKAY NEN JESUS PARAD PONPON
ANENGNENG NA BIBII YA ANGGAPOY KARGA NA LUBOK
Ngarngarem lay Biernes, Nisan 14. Kaselek na agew et onggapo lay Sabaton na Nisan 15. Inatey lay Jesus, balet mabilay ni may duaran matakew a kaabay to. Unong ed Ganggan, saray bangkay et ‘agnepeg a mansiansia ed poste a sanlabi,’ noagta iponpon “ed saman lanlamang ya agew.”—Deuteronomio 21:22, 23.
Say ngarem na Biernes et tatawagen met a Panagparaan lapud ipaparaan na totoo iray panangan tan susumpalen day arum nin kimey da ya agla niyalagar kayari Sabaton. Kaselek na agew, onggapo so doble, odino “espisyal,” a Sabaton. (Juan 19:31) Nibagan ontan ta say Nisan 15 so unonan agew na pitoy agew a Piesta na Andi-lebaduran Tinapay, a say unonan agew na satan et naynay a Sabaton. (Levitico 23:5, 6) Natan, say unonan agew et pinmetek ed sinimban Sabaton, say komapiton agew.
Kanian kinerew na saray Judio ed si Pilato ya pateyen lan tampol si Jesus tan saray matakew ed abay to. Panon? Diad pamuter na saray bikking da. No ontan, agda la naawit so laman da kanian agla ra makaingas. Pinuter na saray sundalo so bikking na duaran matakew. Balet agda la pinuter iray bikking nen Jesus ta inatey la. Diad saya et asumpal so Salmo 34:20: “Proprotektaan Toy amin a pukel to; anggapoy anggan sakey ed saratan so aputer.”
Pian naseguro ya talagan inatey lay Jesus, dinuyok na sakey ed saray sundalo so diking to diad panamegley na gayang, tan tinmalos itan ed puso to. Et “pinmaway a tampol so dala tan danum.” (Juan 19:34) Asumpal lamet so sananey nin kasulatan: “Onnengneng ira ed samay dinuyok da.”—Zacarias 12:10.
Si Jose, a “sakey a mayaman a lakin taga Arimatea” tan gagalangen a membro na Sanhedrin, et wadman met sanen impasak si Jesus. (Mateo 27:57) Sikatoy tinukoy a “maong tan matunong a too,” a “manaalagar met ed Panarian na Dios.” Diad tua, sikatoy “sakey a disipulo nen Jesus, balet ta agto imbaga iya ed arum lapud takot tod saray Judio,” kanian agto sinuportaan so desisyon na korte ed si Jesus. (Lucas 23:50; Marcos 15:43; Juan 19:38) Nampakpel si Jose tan kinerew tod si Pilato so bangkay nen Jesus. Kayarin akompirma nen Pilato ed samay opisyal na armada ya inatey lay Jesus, inter toy kerew nen Jose.
Angaliw si Jose na malinis tan marakep a klase na linen tan inyepas tod poste so bangkay nen Jesus. Binalkot to na linen so bangkay pian iparaan parad ponpon. Si Nicodemo, “a linmad [si Jesus] ya aminsan diad labi,” et tinmulong met ed impangiparaan ed bangkay. (Juan 19:39) Angawit na manga 30 kilo a mabmablin impanlaok a mira tan aloe. Sarayan pampabalingit et inyan ed samay impanbalkot ed bangkay nen Jesus, unong ed niyugalin panagponpon na saray Judio.
Si Jose et walaan na agni nausar a lubok ya inungib ed bato, tan ditan imponpon so bangkay nen Jesus. Insan impatulin so sakey a baleg a bato ed puerta na lubok. Mapmaples da yan ginawa, antis ya onggapoy Sabaton. Si Maria Magdalena tan si Maria ya ina nen Santiago a Melag et nayarin tinmulong ed impangiparaan ed bangkay nen Jesus. Natan et nanapura iran sinmempet “pian mangiparaan na saray pampabalingit tan ambalingit a larak” ya iyan da lamet ed bangkay nen Jesus kayari na Sabaton.—Lucas 23:56.
Diad sinmublay ya agew, diad Sabaton, saray manunan saserdote tan saray Fariseo et linmad si Pilato tan inkuan da: “Anonotan mi ya inkuan na saman ya impostor sanen mabilay ni, ‘Napaoli ak kayari taloy agew.’ Iganggan mo sirin a bantayan a maong so lubok anggad komatlon agew, pian agtakewen na saray disipulo to tan ibaga rad totoon, ‘Sikatoy apaoli manlapud inaatey!’ Insan magmaliw laingen a mas mauges iyan unor a panamalikdo nen samay inmuna.” Inkuan nen Pilato: “Paguardiaan yo sirin. La kayo tan bantayan yon maong.”—Mateo 27:63-65.
Diad kabkabuasan na Simba, si Maria Magdalena, si Maria ya ina nen Santiago, tan saray arum nin bibii et inawit dad lubok iray pampabalingit ya iyan da ed bangkay nen Jesus. Imbaga rad sakey tan sakey: “Siopa kasi nayarin mangitulin ed baton akasara ed puerta na lubok?” (Marcos 16:3) Balet walay agawan yegyeg. Ontan met, intulin la na anghel na Dios imay bato, anggapo la ray guardia, tan anggapoy karga na lubok!


text:
No Akin ya Maaron Uksoyan so Pandispelo
“NEN inyanunsio ya adispelo so anako, singa pipilatey pusok,” so kuan nen Julian. “Sikato so panguloan ya anak mi, tan maap-apit kamid sakey tan sakey; lanang kamin saniba. Maomaong pan anak, balet nen kien et makapuy la ray gagawaen to. Akis lan akis si asawak, agko amta no panon kon ligliwaen. Iisipen mi no kasin walay nankulangan mi bilang ateng.”
No ontan manayay epekto na pandispelo, akin et nibagan maaron uksoyan itan? Anto ray nabasad Biblia ya basiyan na satan ya ambelat a disiplina? Tan anto ray rason no akin ya say sakey et nadispelo?
DUARAN RASON NO AKIN YA NADISPELO
Naynay ya duaray rason no akin ya nadispelo so bautismadon Tasi nen Jehova. Say unona et lapud akagaway seryoson kasalanan. Tan komadua et agmagbabawi.
Tua, amta nen Jehova ya agtayo perpekto, balet iilaloan ton unoren na saray lingkor to iray estandarte to. Singa bilang, ingganggan nen Jehova ya paliisan tayo ray seryoson kasalanan a singa say seksual ya imoralidad, idolatriya, panagtakew, panagkatkat, panagpatey, tan espiritismo.
Amta tayon saray estandarte nen Jehova et makatunongan tan proteksion ed sikatayo. Sakey ni, labay tayoy miulop ed saray totoon napanmatalkan, mareen, tan malinis so kabibilay da. Bilang Kristiano, atan so pansasagpotan tayon gawaen ta nen indedika tayoy bilay tayo ed Dios, insipan tayon unoren iray ganggan to ya walad Biblia.
Panon to balet no akagaway seryoson kasalanan so bautismadon Kristiano lapud ag-inkaperpekto? Wala ray matoor ya lingkor nen Jehova nensaman ya nankasalanan, balet pinerdona to ra. Ontan so agawad si Arin David. Akagaway imoral tan impapatey toy sakey a too; balet imbaga nen propeta Natan ed sikato: “Si Jehova et perdonaen to so kasalanan mo.”
Pinerdona na Dios si David lapud talagan nagbabawi. (Sal. 32:1-5) Ontan met natan, nadispelo labat so lingkor nen Jehova no agmagbabawi odino siansia nin manggagaway mauges. (Gawa 3:19; 26:20) No nanengneng na saray elder ya kaibad judicial committee ya say sakey et talagan agmagbabawi, kaukolan dan dispeloen.
Ompan say unonan reaksion tayo no nadispelo so nankasalanan et isipen tayon alablabas odino agmaaro itan ya disiplina, lalo la no maapit so liknaan tayod satan ya too. Balet, nabasa tayod Salita nen Jehova no akin ya nibagan maaron uksoyan so pandispelo.
PANKAABIGAN ITAN NA AMIN
Indanet nen Jesus ya “say karunongan et napaneknekan a matunong diad panamegley na saray gawa na satan.” (Mat. 11:19) Say desisyon ya dispeloen so agmagbabawin nankasalanan et karunongan ta mamawala itan na ‘matunong iran gawa’ odino resulta. Niay talora:
Napagalangan so ngaran nen Jehova. Lapud atawag tayod ngaran nen Jehova, amin ya gagawaen tayo et makaapektod ngaran to. (Isa. 43:10) Singa itan ed anak ya nayarin saray gawaen to et balanglan mangiter na galang o kababaingan ed atateng to. Ontan met ed si Jehova. Nayarin naapektoan so reputasyon to, depende ed no antoy nanenengneng na totoo ya gagawaen na saray lingkor to. Singa bilang, nen panaon nen Ezequiel, apabanday so ngaran nen Jehova lapud saray Judio ya tinawag tod ngaran to. (Eze. 36:19-23) No uunoren tayo ray estandarte na Dios, agnapabanday so ngaran na Dios noagta napagalangan itan.
Napabanday tayoy masanton ngaran na Dios no manggagawa tayoy imoralidad. Oniay insimbawa nen apostol Pedro ed saray Kristiano: “Bilang matulok ya ananak, agkayo la onkikiwas unong ed saray datin pilalek yo sanen anggapo ni so pikakabat yo, balet magmaliw kayon masanto diad amin a kagagawa yo, a singa samay Masanton Dios ya anawag ed sikayo, ta walan nisulat: ‘Nepeg a masanto kayo, lapud masanto ak.’” (1 Ped. 1:14-16) On, napagalangan so ngaran na Dios no masanto iray kagagawa tayo.
No say sakey a Tasi nen Jehova et manggaway mauges, naamtaan itan na saray kakaaro to tan na arum. No sikatoy dispeloen, paneknek itan ya masanto iray totoo nen Jehova tan tutumboken day ganggan to ya walad Biblia pian mansiansia ran masanto. Aminsan et walay lakin inmatendid aral ed Kingdom Hall diad Switzerland tan imbaga to ya labay toy magmaliw ya Tasi. Adispelo so agi ton bii lapud imoralidad. Imbaga ton labay toy magmaliw a kabiangan na organisasyon ya “agmangokonsintid mauges ya kagagawa.”
Napansiansian malinis so kongregasyon. Pinasakbayan nen apostol Pablo iray taga Corinto ya mapeligro no abuloyan da ray manggagaway mauges ya mansiansiad limog da. Inkompara to ed lebadura so mauges ya impluensya da. Imbaga to: “Say daiset a lebadura et palebagen toy interon masa.” Insan to ra sinimbawa: “Ekal yo ed limog yo so mauges a too.”
Samay “mauges a too” ya tinukoy nen Pablo et agnababaingan ed gagawaen ton imoral. Tan kokonsintien na arum ed kongregasyon so gagawaen to. (1 Cor. 5:1, 2) No ibaliwala itan ya seryoson kasalanan, nayarin aligen met na arum ya Kristiano so imoral ya kabibilay na saray totood syudad na Corinto. No konsintien so ginawan kasalanan, nibaliwala so estandarte na Dios. (Ecl. 8:11) Sakey ni, nayarin say agmagbabawin nankasalanan et magmaliw ya singa “batobato ya akaamot ed dalem na danum” ya maneral ed pananisia na arum ed kongregasyon.
Natulongan so nankasalanan ya manguman. Aminsan et tinukoy nen Jesus so sakey a kalangweran a laki ya tinmaynan ed abung na ama to tan pinerdi toy tawir tod imoral ya kabibilay. Amoria na sayan managdarak ya anak ya anggapoy maong ya pansumpalan na ginawa to. Nen akapannonot ya maong, sikatoy nagbabawi, tan pinmawil ed pamilya to. (Luc. 15:11-24) Imbaga nen Jesus ya say maar-aron ama na sayan kalangweran et malikeliket nen nagbabawi so anak to. Ontan met so nalilikna nen Jehova no walay sakey ya magbabawi. Impaseguro to: “Agko panliketan so ipatey na mauges, noagta say labay ko et manguman so mauges ed dalan to tan mantultuloy a manbilay.”
Ontan met ed saray adispelo. Lapud agla ra kabiangan na Kristianon kongregasyon ya datin espiritual ya pamilya da, namoria da no antoy naandid sikara. Say mauges ya resulta na ginawa ra, ontan met ed saray nanonotan dan maliket ya panaon nen walaan iray maapit ya relasyon ed si Jehova tan ed saray agagi, so mamakiwas ed sikaran manguman.
Kaukolan so panangaro tan inkapekder pian natulongan so nankasalanan. “No leweten ak na matunong, panangipatnag itan na matoor a panangaro,” so kuan nen David, tan “no banoen to ak, singa itan larak ed ulok.” (Sal. 141:5, NW) Alimbawa: Imadyin mon balibali panangan mo, tan biglan walay binmara. Agka makaengas, makapkapuy ka la, tan agka la anggan makasalita. No anggapon tampol so ontulong ed sika, nayarin ompatey ka. Balet walay kaarom ya nandapmeg ed sika pian nipaway moy binmara. Tua, ansakit so dapmeg, balet nayarin naisalba na satan so bilay mo. Mipadpara, amoria nen David ya kaukolan toy sakey a matunong a too ya mangiter ed sikato na ansakit ya disiplina parad pankaabigan to.
Makatulong so pandispelo ed nankasalanan pian niiter so disiplinan kaukolan to. Kayari samploran taon, say anak nen Julian ya abitlad gapo et anguman tan pinmawil ed kongregasyon, tan natan et sakey lan elder. Oniay inamin to: “Nen adispelo ak, kaukolan kon arapen iray aliwliwan resulta na ginawak. Talagan kaukolan ko itan ya disiplina.”
SAY MAARON PANTRATO ED SARAY ADISPELO
Tua, talagan makapaermen so pandispelo, balet agto labay ya ibagan anggapo lay ilalo. Amin tayo et makatulong pian nasumpal so gagala na pandispelo.
Saray elder ya responsablin mangipaamtad desisyon na pandispelo et ipapanengneng da so panangaro nen Jehova. No ibaga dad nankasalanan so desisyon da, maaro tan malinew dan ipaliwawad sikato iray paraan pian makapawil. Pian napanonotan iray adispelo no panon iran makapawil ed si Jehova, nayarin sagpaminsan ya bisitaen na saray elder iramay mangipapanengneng na pananguman. *
Saray kapamilya et nipanengneng day panangaro ed kongregasyon tan ed nankasalanan no respetoen day desisyon ed pandispelo. “Anak ko nin siansia,” so kuan nen Julian, “balet say makapuy ya ginawa to so angiyarawid sikato ed sikami.”
Say interon kongregasyon et nipanengneng day panangaro diad agda piulop tan pitongtong ed adispelo. (1 Cor. 5:11; 2 Juan 10, 11) Kaukolan dan suportaan so disiplina ya inter nen Jehova panamegley na saray elder. Nipanengneng da met so panangaro tan suporta ed maneermen ya kapamilya na adispelo, tan agda nepeg ya ipaliknad sikara ya papaliisan met ira.
“Say pandispelo et sakey ya uksoyan ya kaukolan tayo, ontulong itan ed sikatayo pian makapambilay tayo base ed estandarte nen Jehova,” so kuan nen Julian. “Kalabas na panaon, anggaman ansakit, maabig so resulta na satan. No kinonsentik so mauges ya ginawa na anako, seguradon ag-akapawil.”
^ par. 24 Nengnengen so Say Panag-bantayan, Mayo 1, 1991, pahina 15-17.


text:
Kasin Nanonotan Yo?
Kasin naebatan mo irayan tepet ya nibase ed Say Panag-bantayan nen 2019?
Antoy kabaliksan na sipan na Dios ya: “Ag-ontalona so antokaman ya armas a gawaen parad sika”? (Isa. 54:17)
Makapanmatalek tayo ya protektaan itayo nen Jehova ed “sanok na saray maruksan manuley.” (Isa. 25:4, 5) Anggapon balot so nagawaan na kalaban ya pansengegan na permanentin kaderal tayo.—w19.01, p. 6-7.
Panon ya napatnagan so inkahustisya na Dios diad impantrato tod saray Canaanita tan saray rebelden Israelita?
Inukom na Dios iramay akibiang ed makapadimla iran seksual ya kagagawa odino nambiktima ed saray bibii tan ugugaw. Benendisyonan to iray nanmatoor ed sikato tan patas so impantrato da ed sakey tan sakey.—w19.02, p. 22-23.
Antoy gawaen tayo no say mangidaulo na pikakasi et agmananisia?
Sarag tayoy agla onesel tan mansiansian marespeto balet agtayo ibagay “amen” odino mibembenan na lima legan na pikakasi. Nayarin manpikasi tayon bukor diad puso tayo.—w19.03, p. 31.
Akin ya graben kasalanan so seksual ya panag-abuso ed ugaw?
Say panag-abuso ed ugaw et kasalanan ed samay biktima, ed kongregasyon, ed saray sekular ya autoridad, tan ed Dios. No walay ganggan na gobierno ya nepeg ya ireport ed saray sekular ya autoridad so panag-abuso ed ugaw, uunoren itan na saray elder.—w19.05, p. 9-10.
Panon mon nauman o napaaligwas so paraan na panagnonot mo?
Nia ray makatulong: Manpikasi ed si Jehova. Mandalepdep ka ya say gagalam et pian nausisam so sarilim. Pilim iray maong ya kaulop.—w19.06, p. 11.
Antoy nagawaan tayo natan pian makapanparaan tayod panamasegsegang?
Kaukolan tayon pabiskegen so relasyon tayod si Jehova. Manmatalek ya inar-aro to itayo tan agto tayon balot paulyanan. Basaen ya inagew-agew so Biblia, tan manpikasin lanang. Nepeg ya kombinsido ka ya talagan nagawa iray bendisyon na Panarian na Dios. Ipatlep mo ray paboritom ya teksto tan saray kansion na panangidayew.—w19.07, p. 2-4.
Antoy gawaen tayo pian natulongan tayo iray kapamilya tayo ya niliktar?
Importante ya talosan so liknaan da, ipanengneng so maabig ya kagagawa, tan mananos tan magmaliw ya mataktika.—w19.08, p. 15-17.
Panon itayon naiinawaan, ya singa insipan nen Jesus diad Mateo 11:28?
Walaan itayo na sankaabigan iran manangasikaso, sankaabigan iran kakaaro, tan sankaabigan a kimey.—w19.09, p.23.
Panon itayon iikdan nen Jehova na panlabay tan pakayarin onkiwas? (Fil. 2:13)
Legan tayon babasaen so Salita so Dios tan dadalepdepen itan, sarag itayon pabiskegen na Dios, tan ikdan to tayoy panlabay tan pakayari ya gawaen so linawa to. Sarag ton iter so masanton espiritu to pian onaligwas ni iray abilidad tayo.—w19.10, p. 21.
Anto ray importantin gawaen tayo antis itayon manggawa na seryoson desisyon?
Walay limara: Man-research a maong. Ipikasim ya nawalaan kay karunongan. Usisaen so motibom. Magmaliw ya espisipiko. Magmaliw ya realistiko.—w19.11, p. 27-29.
Kasin say doktrinan ag-ompatey so kamarerwa et ginmapo ed samay imbaga nen Satanas ed si Eva?
Mapatnag ya andi. Say imbaga nen Satanas ed si Eva et sikatoy ag-ompatey, agto imbaga ya kunwari labat ya ompatey. Aderal so amin a palson panagdayew diad Delap. Posiblin ginmapo so bangat ya ag-ompatey so kamarerwa na too antis ya intaytayak na Dios iray totoo ya mangipapaalagey ed tori na Babel.—w19.12, p. 15.


text:
Determinadon ‘Mantultuloy a Manaaroan Bilang Sanaagi’!
“Mantultuloy kayon manaaroan bilang sanaagi.”—HEB. 13:1.
1, 2. Akin et nansulat si Pablo ed saray Hebreon Kristiano?
NEN taon 61 C.E., panliliketan na saray Kristianon kongregasyon diad interon Judea tan Galilea so kareenan ed amin ya pasen. Anggano walad prisoan ed Roma si apostol Pablo, iilaloan ton asingger lan nibulos. Si Timoteo et agano nin nibulos ed prisoan tan say plano ra et bisitaen da ray agagi ed Judea. (Heb. 13:23) Balet agda amta ya kayari limay taon, say Jerusalem et ‘napaliberan na mankakampo iran armada,’ a singa impropesiya nen Jesus. Diad satan et kaukolan ya onkiwas a tampol iray agagi ed Judea, lalo la ramay manaayam ed Jerusalem. Pinasakbayan ira nen Jesus ya kaukolan da lay ombatik no nanengneng da lan nagawa iratan.—Luc. 21:20-24.
2 Manlapu nen imbaga nen Jesus itan a propesiya, 28 taon lay apalabas, nansiansian matoor iray Kristianon Judio anggano dakel so adalan dan isusumpa tan panamasegsegang. (Heb. 10:32-34) Balet amta nen Pablo ya asingger da lan arapen so sakey ed saray sankairapan ya subok ed pananisia ra. (Mat. 24:20, 21; Heb. 12:4) Labay ton akaparaan ira ed antokaman ya nagawa. Kaukolan ya lalo ni ran mansungdo tan pabiskegen day pananisia ra, ta ditan akadepende so bilay da. (Basaen so Hebreos 10:36-39.) Kanian pinakiwas na espiritu nen Jehova si Pablo ya sulatan iraman ya inad-aron agagi pian pabiskegen iran onarap ed antokaman ya nagawa. Natan et kabkabat itan a sulat bilang say libro na Hebreos.
3. Akin ya kaukolan tayon aralen so libron Hebreos?
3 Kaukolan tayo met natan ya aralen so insulat nen Pablo ed saramay Hebreon Kristiano nen inmunan siglo. Akin? Lapud ontan met so situasyon tayo. Legan na sarayan “nikadkaduma tan mair-irap a panaon,” nipapaarap iray lingkor nen Jehova ed amin ya klase na isusumpa tan panamasegsegang. (2 Tim. 3:1, 12) Apaneknekan tayo lan mabiskeg so pananisia tan debosyon tayo. Balet mareen so kipapasen na dakel ed sikatayo tan agdirektan napapasegsegang. Anggaman ontan, singa saray Kristiano ed panaon nen Pablo, agtayo nepeg ya ibaliwala iyan importantin katuaan—asingger itayo lan nipaarap ed sankairapan ya subok ed pananisia tayo!—Basaen so Lucas 21:34-36.
4. Antoy teksto tayod taon 2016, tan akin ya matukotukoy itan?
4 Antoy makatulong pian makapanparaan tayo ed saray asingsingger lan nagawa? Diad libro na Hebreos, indanet nen Pablo so dakel a bengatla ya makatulong pian napabiskeg so pananisia tayo. Say sakey ya importantin panonot et samay nabasad Hebreos 13:1. Oniay ipapaseseg na satan: “Mantultuloy kayon manaaroan bilang sanaagi.” Satan so apilin teksto tayod taon 2016.
Say teksto tayo ed taon 2016: “Mantultuloy kayon manaaroan bilang sanaagi.”—Hebreos 13:1
ANTO SO PANAAROAN BILANG SANAAGI?
5. Antoy labay ya ibaga na panaaroan bilang sanaagi?
5 Antoy labay ya ibaga na panaaroan bilang sanaagi? Say literal ya kabaliksan na Griegon salitan phi·la·del·phiʹa ya inusar nen Pablo et “panangaro ed sakey ya agi.” Sayan panangaro et mabiskeg tan maapit ya liknaan ed sakey a kapamilya odino maapit ya kaaro. (Juan 11:36) Ag-itayo mankukunwarin sanaagi—talagan sanaagi itayo. (Mat. 23:8) Say maapit ya liknaan tayod balang sakey et adeskribe ed sarayan salita: “Diad aroan na sanaagi, ipatnag yoy aralem a panamabli ed balang sakey. Idaulo yoy pangipanengneng na galang ed balang sakey.” (Roma 12:10) Sayan klase na panangaro ya atekepan na a·gaʹpe, say panangaron base ed prinsipyo, et ontulong ed saray lingkor na Dios pian magmaliw iran maapit tan nankakasakey.
6. Parad sakey a Kristiano, siopay nepeg ton ipasen ya agi?
6 “Say ‘panaaroan bilang sanaagi,’” kuan na sakey ya iskolar, “et mataltalag ya nabasad saray literaturan aliwan parad Kristiano.” Diad Judaismo nensaman, say salitan “agi” et ontutukoy ed sakey a kanayon tan no maminsan et anggan diad aliwan kanayon, balet ag-itan ontukoy ed saray aliwan Judio. Parad saray tuan Kristiano, say “agi” et ontukoy ed amin ya kapananisiaan da, anggano iner so nanlapuan dan bansa. (Roma 10:12) Lapud sanaagi itayo, ibabangat itayo nen Jehova ya manaaroan. (1 Tes. 4:9) Balet, akin ya importantin mantultuloy itayon manaaroan bilang sanaagi?
AKIN YA IMPORTANTIN MANTULTULOY ITAYON MANAAROAN BILANG SANAAGI?
7. (a) Antoy sankaimportantian a rason no akin ya aroen tayoy sakey tan sakey bilang sanaagi? (b) Anto ni rason no akin ya importantin paeleten tayoy panangaro tayod sakey tan sakey?
7 Say simplin ebat et lapud kakaukolanen nen Jehova ya aroen tayoy sakey tan sakey bilang sanaagi. Agtayo nibagan inaro tayoy Dios no agtayo aaroen iray agagi tayo. (1 Juan 4:7, 20, 21) Sakey ni, kaukolan tayoy sakey tan sakey, lalo la no walay problema. Amta nen Pablo ya arum ed saray Hebreon Kristiano ya sinulatan to et asingger da lan taynan so abung tan saray kaykayarian da. Indeskribe nen Jesus no panon kairap itan ya panaon. (Mar. 13:14-18; Luc. 21:21-23) Kanian mas kakkaukolan na saraman a Kristiano ya paeleten so panangaro rad sakey tan sakey.—Roma 12:9.
8. Antoy kaukolan tayon gawaen natan antis ya onggapoy baleg ya kairapan?
8 Magano lan ibulos so makaderal a dagem na baleg ya kairapan ya agnin balot agawa. (Mar. 13:19; Apo. 7:1-3) No onsabi itan, kaukolan tayon unoren iyan simbawa: “Gala, baley ko, onloob ka ed saray silir mo, tan ikapot mo so saray silir mo, tan ikapot mo so saray pintom ed liberliber mo. Yamot mo so inkasika ed daiset a panaon angga ed say kasanokan onlabas.” (Isa. 26:20) Saratan a “silir” et nayarin ontukoy ed saray kongregasyon tayo. Ditan tayo maniiba bilang sanaagi pian mandayew ed si Jehova. Balet aliwan magenap so basta labat regular ya paniiba. Pinanonotan nen Pablo iray Hebreon Kristiano ya kaukolan dan usaren irayan pankanawnawa pian mansasagyatan ya “mangaro tan manggawa na maabig.” (Heb. 10:24, 25) Kaukolan tayo lan paeleten natan so panangaro tayod agagi, ta ontulong itan ed sikatayon nasarag so anggan anton subok diad arapen.
9. (a) Anto ray pankanawnawan nipanengneng tayo so panangaro tayod agagi natan? (b) Mangiter na alimbawa no panon ya impanengneng na totoo nen Jehova so panangaro dad agagi ra. (Nengnengen met so kaaruman ya impormasyon.)
9 Natan, anggan agni ginmapoy baleg ya kairapan, kakkaukolan ti lan paeleten so panaaroan tayon sanaagi. Dakel ya agagi tayo so apektado ed saray yegyeg, delap, bagyo, tsunami, odino arum ni ran kalamidad. Wala ray agagin naiirapan lapud isusumpa tan panamasegsegang. (Mat. 24:6-9) Likud ed saraya et inagew-agew ti met ya naeeksperiensyay irap na bilay lapud manbibilay tayod sayan mauges ya sistema na mundo. (Apo. 6:5, 6) Balet no mas dakel so problema na agagi tayo, mas dakel met so pankanawnawa tayon ipanengneng no panon kaaralem so panangaro tayod sikara. Anggano “ombetel so panangaro na karaklan a totoo,” kaukolan tayon itultuloy so panaaroan tayo bilang sanaagi.—Mat. 24:12. [1]
PANON TAYON MANTULTULOY YA MANAAROAN BILANG SANAAGI?
10. Antoy aralen tayo?
10 Anggan panon karakel so problema tayo, panon tayon naseguro ya tuloytuloy itayon manaaroan bilang sanaagi? Diad anto ran paraan ya nipanengneng tayo iyan klase na panangaro? Kayarin imbaga nen Pablo ya “mantultuloy kayon manaaroan bilang sanaagi,” insulat to ray pigaran paraan no panon iyan nagawaan na saray Kristiano. Aralen tayoy anemira ed saratan.
11, 12. Panon tayon nipatnag so panagparawes? (Nengnengen so litratod gapo na artikulo.)
11 “Agyo lilingwanan so panagparawes.” (Basaen so Hebreos 13:2.) Diad orihinal a lenguahe, say labay ya ibaga na salitan impatalos ya “panagparawes” et “kaabigan ed saray agkabat.” Nayarin say nanonotan tayod satan et say alimbawa nen Abraham tan Lot. Pareho dan impanengneng so kaabigan ed saray bisitan agda kabat. Insan naamtaan da ya anghel manaya iray binmisita ed sikara. (Gen. 18:2-5; 19:1-3) Binitla nen Pablo irayan alimbawa pian pasesegen iray Hebreon Kristiano ya aroen da ray agagi da diad pagmaliw a maparawes.
12 Kasin paparawesen tayo ray agagi, ya iimbitaan tayo rad abung tayo ed sakey a panangan odino panlilimog pian makapanpapasesegan? Agkaukolan ya dakdakel odino magastos so iparaan tayo, tan aliwan saraman labat so makayarin ombales so imbitaan tayo. (Luc. 10:42; 14:12-14) Say gagala tayo et mamaseseg, aliwan manpasikat! Anggano agti ni masyadon kabat so manangasikaso na sirkito tayo tan say asawa to, kasin labalabay tayo ran parawesen? (3 Juan 5-8) Anggano dakdakel so gagawaen tayo tan wala ray pakakaaburidoan tayod inagew-agew, importantin ‘agtayo lilingwanan so panagparawes’!
13, 14. Panon tayon ‘nodnonoten iramay walad prisoan’?
13 “Nodnonot yo iramay walad prisoan.” (Basaen so Hebreos 13:3.) Say tutukoyen nen Pablo et aliwan amin ya akapriso, noagta saramay agagi ya apriso lapud pananisia ra. Si Pablo mismo et apat taon lan walad prisoan nen insulat to iratan a salita parad saray Hebreon Kristiano. (Fil. 1:12-14) Kinomendaan to ray agagin ‘akiambegya ed saramay nipriso.’ (Heb. 10:34) Wala ray agagin personal ya tinmulong ed si Pablo legan ya walad prisoan, balet saramay Hebreon Kristiano ya sinulatan to et arawid sikato. Kanian panon dan natulongan si Pablo? Nagawaan da itan diad impapuson pangipikasi dad sikato.—Heb. 13:18, 19.
14 Natan, nayarin arawi tayo met ed saray agagin walad prisoan. Tua, agtayo ra natulongan ed praktikal iran paraan a singa gagawaen na saray agagin asingger so panaayaman dad sikara. Balet nipanengneng tayoy pililikna tan panangaro ed sarayan matoor ya agagi tayo no agtayo ra lingwanan ya ipikasi ed si Jehova. Singa bilang, sarag tayon ipikasi iray agagi tayon lalaki, bibii, tan anggan saray ugugaw ya nipriso ed Eritrea. Kaiba ed saratan so taloran agagi tayon si Paulos Eyassu, Isaac Mogos, tan Negede Teklemariam—ya masulok lan 20 taon ya akapriso diman.
15. Panon tayon pagalangan so relasyon tayod asawa tayo?
15 “Say panangasawa et nepeg a galangen na amin a totoo.” (Basaen so Hebreos 13:4.) Nipanengneng tayo met so panangaro tayod agagi diad pansiansia tayon malinis ed moral. (1 Tim. 5:1, 2) No walay “manggawa na makaderal ed agi to odino pibalian to iray kanepegan na agi to” diad panggaway seksual ya imoralidad ed sikato odino ed kapamilya to, naderal so panagmatalek ed sakey tan sakey—say basiyan na panaaroan na sanaagi. (1 Tes. 4:3-8) Sakey ni, isipen pay nalikna na sakey ya asawan bii no naamtaan ton agnanmatoor so asawa to ta nambantay na pornograpiya. Kasin ipapanengneng na asawan laki so panangaro tod asawa to tan respeto tod uksoyan na panangasawa?—Mat. 5:28.
16. Panon ya makatulong so inkakontento pian nipanengneng tayoy panangarod agagi tayo?
16 “Mankontento kayo ed saray bengatlan walad sikayo.” (Basaen so Hebreos 13:5.) No manmamatalek tayod si Jehova, magmaliw tayon kontento ed no antoy walad sikatayo. Nawalaan tayoy balansin panmoria ed saray materyal ya kaykayarian. (1 Tim. 6:6-8) No kontento itayo, magmaliw a mas importantid sikatayo so relasyon tayod si Jehova tan saray agagi nen say anggan anton nasaliw na kuarta. Say toon kontento et agmareklamo tan agmananap na lingo, agmet maimon tan maagum—saray liknaan ya makaamper ed iyelet na panaaroan na sanaagi. Balet no kontento tayo, magmaliw tayon mabunlok.—1 Tim. 6:17-19.
17. No ‘manmatalek itayo’ ed si Jehova, panon itan ya makatulong pian nipanengneng tayoy panangarod agagi?
17 ‘Manmatalek itayo.’ (Basaen so Hebreos 13:6.) No manmamatalek tayod si Jehova, makapanpakpel itayo ed anggan anton subok. No makpel itayo, magmaliw tayon positibo. Tan no positibo itayo, nipanengneng tayoy panangaro tayod agagi tayo diad pamaseseg tan panligliwa ed sikara. (1 Tes. 5:14, 15) Anggano agaylay irap na kipapasen legan na baleg ya kairapan, sarag tayoy ‘onalagey tan itangwa iray ulo tayo,’ ta amta tayon asingsingger lay kiliktar tayo.—Luc. 21:25-28.
18. Panon tayon napaelet so panangaro tayo ed saray elder tayo?
18 “Nodnonot yo iramay mangidadaulo.” (Basaen so Hebreos 13:7, 17.) No isipen tayo ray sagpot na saray elder parad sikatayo—ya anggapoy sueldo ra—ombiskeg so panangaro tan apresasyon tayod sikara. Agtayo labay ya nabalang so liket da odino nadismaya ira lapud gagawaen tayo. Imbes, no matulok tan mapasakop tayo, ‘ipapanengneng tayod sikara so mas aralem a panamabli tan panangaro lapud kimey da.’—1 Tes. 5:13.
ITULTULOY YA GAWAEN ITAN A NAGKALALO NI
19, 20. Panon tayon nipanengneng a nagkalalo ni so panangarod agagi?
19 Kabkabat iray totoo nen Jehova ya inaro da ray agagi ra. Ontan met so anengneng nen Pablo ed saray agagi diad panaon to. Balet pinaseseg to ni ran ‘itultuloy ya gawaen itan a nagkalalo.’ (1 Tes. 4:9, 10) On, sarag da nin paaligwasen itan!
20 Kada no onnengneng tayod teksto tayo legan na sayan taon, dalepdepen tayo met irayan tepet: Sarag ko kasi magmaliw ya mas maparawes? Panon kon nodnonoten iray agagin akapriso? Kasin igagalang koy uksoyan na Dios ed panangasawa? Antoy ontulong ed siak pian mankontento ed no antoy walad siak? Panon kon napaaralem so panagmatalek kod si Jehova? Panon ak ya makapikooperan maong ed saramay mangidadaulo? No pansagpotan tayoy onaligwas ed sarayan anemiran paraan, say teksto tayo ed sayan taon et aliwa labat lan basta karatula ed loob na Kingdom Hall tayo. Ipanonot na satan ya kaukolan tayon unoren iyan simbawa: “Mantultuloy kayon manaaroan bilang sanaagi.”—Heb. 13:1.
^ [1] (parapo 9) Parad saray alimbawa no panon ya impanengneng na Saray Tasi nen Jehova so panangaro ed agagi ra no wala ray kalamidad, nengnengen so Hulyo 15, 2002 ya Panag-bantayan, p. 8-9, tan Jehovah’s Witnesses—Proclaimers of God’s Kingdom, kap. 19.


text: 1 Sinulatan mi kayo nipaakar ed salita na bilay,+ a saya et wala la manlapud gapo, a nadngel mi, anengneng na saray mismon mata mi, naobserbaan mi tan abembenan na saray lima mi,2 (on, say bilay et nipatnag ed sikami, tan anengneng mi tan tatasian mi+ tan ipapakabat mi ed sikayo so andi-anggaan a bilay+ a nanlapud Ama tan nipatnag ed sikami),3 tan ipapaamta mi met ed sikayo imay anengneng tan nadngel mi,+ pian makapikasakey kayo met ed sikami. Tan sayan pankakasakey tayo et pikakasakey ed Ama tan ed Anak ton si Jesu-Kristo.+4 Tan insulat mi irayan bengatla pian magmaliw tayon malikeliket.5 Saya so mensahe a nadngel mi ed sikato tan ipapakabat mi ed sikayo: say Dios et liwawa,+ tan anggapon balot so kabilungetan ed sikato.*6 No ibaga tayon, “Mikakasakey itayo la ed sikato,” ingen ta manaakar itayo ni ed kabilungetan, mantitila tayo tan agtayo gagawaen so unong ed katuaan.+7 Balet, no manaakar itayo ed liwawa a singa sikato a walad liwawa, walaan itayo na pankakasakey, tan lilinisan itayo na dala nen Jesus ya Anak to ed amin a kasalanan.+8 No ibaga tayon, “Anggapoy kasalanan tayo,” papalikdoen tayoy sarili tayo+ tan anggapod sikatayo so katuaan.9 Say Dios et matoor tan matunong, kanian no ipatua tayo ray kasalanan tayo, perdonaen to iratan tan linisan to itayo ed amin ya ag-inkatunong.+10 No ibaga tayon, “Ag-itayo nankasalanan,” sikatoy gagawaen tayon matila, tan anggapod sikatayo so salita to.


text:
Sanlasus a Taon ya Uley na Panarian!
“Komon ta say Dios na kareenan . . . so mangitarya ed sikayo na amin a maabig a bengatla pian nagawaan yo so linawa to.”
1. Panon kaimportante ed si Jesus so panagpulong a kimey? Ipaliwawa.
LABALABAY nen Jesus ya ipulong so Panarian na Dios. Base ed rekord na Biblia, say Panarian so lanang ya ibabangat to nen say arum ya tema—ya masulok ya 100 beses to itan ya tinukoy legan na ministeryo to. Talagan importante ed si Jesus so Panarian.
2. Pigaray akadngel ed ganggan ya nabasad Mateo 28:19, 20, tan akin ya ontan so nibaga tayo?
2 Ag-abayag kayari na inkioli nen Jesus, sikatoy nampanengneng ed masulok ya 500 a potensyal ya mangipulong ed Panarian. (1 Cor. 15:6) Nayarin ditan inter nen Jesus so ganggan ya ipulong so mensahe na Panarian ed “totoo ed amin a nasyones.” Baleg itan ya kimey! * Impropesiya nen Jesus ya satan ya kimey et mantultuloy “anggad sampot a panaon na mundo,” tan talagan ontan so agawa. Kanian no ipupulong mo so maong a balita natan, ontutulong ka pian nasumpal itan ya propesiya.
3. Anto ray taloran bengatla ya tinmulong ed sikatayo pian nasumpal tayo so ganggan ya ipulong so maong a balita?
3 Kayarin ingganggan nen Jesus iray patumbok to ya manpulong, pinaseguroan to ra: “Wala ak ed sikayo.” (Mat. 28:20) On, insipan nen Jesus ya sikato so mangidaulo ed panagpulong a kimey. Tan inter ed sikatayo na Dios so “amin a maabig a bengatla” pian nasumpal tayo itan ya kimey. (Heb. 13:20, 21) Aralen tayod sayan artikulo so talora ed sarayan maabig a bengatla: (1) saray inusar tayod panagpulong, (2) saray nanduruman paraan na panagpulong ya ginawa tayo, tan (3) say pangipapasal ed sikatayo. Pantongtongan tayon unona so pigarad saray inusar tayod panagpulong diad apalabas ya 100 ya taon.
TINULONGAN NA ARI IRAY LINGKOR TO DIAD IMPANPULONG DA
4. Akin ya wala ray nanduruman inusar tayo ed panagpulong?
4 Inkompara nen Jesus so “salita na panarian” ed bini ya nisibwag ed nanduruman klase na dalin. (Mat. 13:18, 19) Say sakey ya hardinero et mangusar na nanduruman kagawaan pian iparaan so dalin ya pantaneman to. Mipadpara, diad apalabas iran taon et inikdan itayo na Ari na saray nausar tayo pian niparaan tayo so puso na minilyon ya totoon mangawat na mensahe na Panarian. Say arum ed saratan et inusar ed pigaran taon, say arum balet et uusaren tayo ni anggad natan. Balet amin iratan et tinmulong ed sikatayon magmaliw ya epektibo ed panagpulong.
5. Anto tay testimony card, tan panon itan ya inusar?
5 Say sakey ya akatulong pian naaralan na dakel so manpulong et say testimony card, ya inggapon inusar na saray manangipalapag na Panarian nen 1933. Say kabaleg na satan ya card et manga 8 by 13 sentimetro tan walaan itan na antikey ya mensahe. Diad inlalabas na taon, wala ray impapaway ya balon card ya balo met so mensahe to. Simpli labat so presentasyon! Si C. W. Erlenmeyer et manga samploray taon to ed saman nen primero ton angusar na testimony card ed panagpulong. Imbaga to: “Say lanang ya ibabaga mi et, ‘Pibasa yo pa yay walad card.’ No abasa la na unabung so card, mangiyopresi kami na literatura tan onalis kami la.”
6. Antoy praktikal ya nitulong na testimony card?
6 Akatulong so testimony card ed nanduruman paraan. Wala ray manangipalapag ya labalabay day manpulong balet mabapbaing ira tan agda amtay ibaga ra. Say arum balet et makpel ya manpulong. Diad pigaran minuto labat et sarag dan ibagad unabung so amin ya amta ra, atan labat ta no maminsan et aliwa ran mataktika! Balet panamegley na testimony card ya walaan na antikey, simpli, tan pinilin maong iran salita, satan la so “pinagkasangiyan” na saray manangipalapag.
7. Anto ray subok ed impangusar ed card?
7 Siempre walan wala ray subok. Oniay nanonotan na abayag lan Tasi ya si Grace A. Estep: “No maminsan, wala ray mangibagad sikami ya, ‘Ibagam lad siak no antoy akasulat ditan!’ ” Sakey ni, wala ray unabung ya agda la nabasa so walad card. Wala ra met so arum ya iisipen dan gawa da la may card, kanian kapangawat da et ikapot da lan tampol so puerta. Balet no talagan mamapasnok so unabung, pilatpilaten to may card. Anggaman ontan, lapud impangusar na saray agagi ed testimony card, atulongan iran onarap ed totoo tan ipakabat so sarili da bilang manangipulong na Panarian.
8. Ipaliwawa no panon ya inusar so portable ya phonograph. (Nengnengen so litratod gapo na artikulo.)
8 Say sakey nin inusar tayod panagpulong nen 1930’s tan diad bandad gapo na 1940’s et say portable ya phonograph, ya tinawag na arum ya agagi ya Aaron ta atan la so mansalita parad sikara. (Basaen so Exodo 4:14-16.) No onabuloy so unabung, iparengel na manangipalapag so apatira tan kapalduan minuto ya paliwawan base ed Biblia, insan mangiyopresi na literatura. No maminsan et interon pamilya so ondengel ed inrekord ya paliwawa! Nen 1934, say Watch Tower Society et ginmapon nanggawa na saray portable ya phonograph ya talagan denisinyo parad ministeryo. Ag-abayag, wala lay nirekord ya 92 a paliwawa ya nandurumay tema to.
9. Panon kaepektibo so impangusar ed phonograph?
9 Nen arengel na unabung ya manngaray Hillary Goslin so sakey ed saray inrekord ya paliwawa, sakey simba ton binayes so phonograph ed samay manangipalapag pian iparengel to met ed saray kakaabay to so mensahe na Panarian. Nen pinmawil imay manangipalapag, wala la ray manaalagar ed sikaton interesado. Pigarad sikara so nampabautismo, tan duaran anak nen Hillary so akapanaral ed Gilead School tan nagmaliw ya misionero. Singa samay testimony card, akatulong so phonograph ed dakel ya manangipalapag ya onggapon mibiang ed panagpulong. Kalabas na panaon, tinulongan ira na Ari pian naaralan dan mismo so manpulong panamegley na Teokratikon Eskuelaan Parad Ministeryo.
GINAWA SO AMIN YA PARAAN PIAN NAPULONGAN SO TOTOO
10, 11. Panon ya inusar so dyaryo tan radyo pian nipulong so katuaan, tan akin ya epektibo iratan?
10 Diad panangigiya na Ari, angusar so totoo na Dios na nanduruman paraan pian dakel so napulongan anggad posible. Kakkaukolan itan nensaman ta ‘daiset ni mankikimey.’ (Basaen so Mateo 9:37.) Diad bandad gapo na 1900’s, inusar iray dyaryo pian nipasabi so maong a balita ed saray lugar ya pigpigara labat so lingkor nen Jehova. Kada simba et mangipawit si Charles Taze Russell na sermon ed sakey ya ahensia na dyaryo. Insan ipawit na sayan ahensia so sermon ed nanduruman kompanya na dyaryo diad United States, Canada, tan Europe. Kasabi 1913, manga 15,000,000 la so manbabasa ed saray sermon nen Brother Russell diad 2,000 ya nanduruman dyaryo!
11 Nen inatey si Brother Russell, walay sakey nin epektibon paraan ya inusar pian nipulong so Panarian. Nen Abril 16, 1922, arengel na manga 50,000 ya totoo so sakey ed saray inmuunan paliwawa nen Joseph F. Rutherford diad radyo. Insan nen Pebrero 24, 1924, ginmapon nan-broadcast so sankaunaan ya istasyon na radyo na organisasyon tayo, say WBBR. Oniay imbaga na The Watch Tower ya Disyembre 1, 1924 nipaakar ed sayan paraan: “Manisia kami ya say radyo so sankapraktikalan tan sankaepektiboan lan paraan pian nipulong so katuaan.” Singa say dyaryo, mausausar so radyo pian nipasabi so maong a balita ed saray lugar ya daiset so manangipalapag.
12. (a) Anton klase na public witnessing so labalabay mo? (b) Antoy makatulong pian nalabanan tayoy takot tayod pibiang ed public witnessing?
12 Natan et mansasagpot tayon napulongan so dakel nin totoo panamegley na public witnessing: diad saray istasyon na bus, istasyon na tren, paradaan, plaza, tan diad tindaan. No isipen mon agmo sarag so man-public witnessing lapud mannerbiyos ka, maabig no ipikasim ya tulongan ka nen Jehova tan dalepdep mo iyan imbaga na abayag lan ombiabiahen manangasikaso ya si Angelo Manera, Jr.: “Kada no walay balon paraan na panagpulong, iisipen mi ya pankanawnawa itan pian nalingkoran mi Jehova, pian napaneknekan mi katooran mid sikato, pian nasubok so pananisia mi, tan pian nipanengneng mi ya maliket min gawaen so antokaman ya ipapagawa to.” No mibiang tayod balon paraan na panagpulong, ya nayarin aliwan mainomay ta agtayo nin balot asali, mas ombiskeg so talek tan pananisia tayod si Jehova, kanian mas ombiskeg met so espiritualidad tayo.
13. Akin ya epektibo so pangusar ed website tayo ed ministeryo, tan anto ray naeksperiensyam ed impangusar mod satan?
13 Labalabay na dakel ya manangipalapag ya ibagad totoo so nipaakar ed website tayo ya jw.org, ya ditan et nabasa tan nai-download iray literaturan base ed Biblia diad masulok ya 700 a lenguahe. Kada agew et masulok ya 1.6 milyon so oonlad website tayo. Singa say radyo nensaman, nipapasabi na website tayo natan so maong a balita ed saray totoo, anggan diad saray ararawin lugar.
PANGIPAPASAL ED SARAY MINISTRO NA MAONG A BALITA
14. Anton panangipasal so kaukolan na saray manangipalapag na Panarian, tan anton eskuelaan so tinmulong pian magmaliw iran epektibon managbangat?
14 Inaral tayo ray pigaran inusar ed panagpulong tan saray paraan pian nipasabi so maong a balita. Balet kaukolan na saray ministro so panangipasal. Singa bilang, panon to no agmanisia so unabung ed arengel tod phonograph odino ibaga ton interesado ed abasa tod testimony card. Kaukolan ya amta na saray manangipalapag no panon iran onebat ed isusumpa tan no panon dan bangatan iray interesado diad epektibon paraan. Seguradon pinakiwas na masanton espiritu na Dios si Nathan H. Knorr nen anengneng to ya kaukolan ya ipasal iray manangipalapag pian naaralan da no panoy pansalita diad ministeryo. Kanian nen 1943, inorganisa ed saray kongregasyon so Teokratikon Eskuelaan Parad Ministeryo. Atan ya eskuelaan so ontutulong ed sikatayon magmaliw ya epektibon managbangat.
15. (a) Anto ray naeksperiensya na arum nen naikdan iray parte ed Teokratikon Eskuelaan Parad Ministeryo? (b) Panon ya tinmua ed sika imay sipan nen Jehova ya nabasad Salmo 32:8?
15 Ag-apasal so dakel ya agagi ya mansalita ed arap na totoo. Nanonotan ni nen Julio S. Ramu so unonan parte to ed eskuelaan nen 1944. Antoy tema to? Nipaakar ed si Doeg, sakey ya laki ya abitla ed litlimaran bersikulod Biblia! “Manpapatogan iray pueg ko, manggiwgiw so limak, tan mannerbiyos ak a maong,” so kuan nen Julio, lalo la ta litlimaran teksto so pangibasiyan toy parte to. “Taloran minuto may partek. Anggano onman so naeksperiensyak ed sankaunaan ya impansalitak ed arap, agak sinmuko.” Anggan saray ugugaw et sarag day nawalaan na parte, balet siempre aliwan mainomay so mansalitad arap na kongregasyon. Nanonotan ni nen Angelo Manera, ya abitla nen niman, imay sankaunaan ya parte na ugaw a laki ya kakkagapo to ni labat ya manaral ed elementary. “Mannerbiyos ya maong, kanian nen onggapo lan mansalita et mansibsibek. Balet talagan labay ton sumpalen so parte to kanian mansibek manlapud gapo anggad sampot.” Kasin agka mankokomento odino mibibiang ed aral lapud nababaingan ka odino lapud iisipen mon agmo sarag? Ipikasim ed si Jehova ya tulongan to ka pian nalabanan moy takot mo. Seguradon tulongan to ka no panon ya tinulongan to iramay akaunan estudyante na Teokratikon Eskuelaan Parad Ministeryo.
16. Antoy gagala na Gilead School (a) nensaman tan (b) manlapu la nen 2011?
16 Likud ed Teokratikon Eskuelaan Parad Ministeryo, wala ni ray arum ya eskuelaan ya mangipapasal ed saray lingkor nen Jehova. Saray misionero tan arum ni et agunggonaan ed impanaral da ed Gilead School. Unong ed sakey ya instruktor, say gagala na sayan eskuelaan et “pian lalon pabiskegen so pilalek na saray estudyante ya mibiang ed panagpulong a kimey.” Ginmapo so Gilead nen 1943, tan manlapu lad saman et masulok lan 8,500 so nipasal. Saray misioneron nanaral ed Gilead et imbaki ed manga 170 ya bansa. Manlapu la nen 2011, saray naimbitaan ya manaral tan nipasal ed Gilead et saramay wala lad special full-time service
17. Akin ya nibaga tayon epektibo so panangipasal ed Gilead?
17 Akin ya nibaga tayon epektibo so panangipasal ed Gilead? Imanoen so sakey ya alimbawa. Nen Agosto 1949, agni inmabet ed samplora so manangipalapag ed Japan. Diad bandad sampot na satan ya taon, walay imbaki ditan ya 13 misionero ya nanaral ed Gilead tan maseseg iran nampulong. Natan et manga 216,000 lay manangipalapag ed Japan, tan ngalngali 42 porsiento so payunir!
18. Anto ni ray arum ya eskuelaan ya ontutulong pian onaligwas ed espiritual iray lingkor nen Jehova?
18 Wala ni ray eskuelaan ya akatulong ya baleg ed espiritualidad tan inkaepektibo na saray lingkor nen Jehova, singa say Kingdom Ministry School, Pioneer Service School, School for Kingdom Evangelizers, School for Circuit Overseers and Their Wives, tan say School for Branch Committee Members and Their Wives. On, itutultuloy ni na Ari so pangipapasal tod saray sakop to!
19. Antoy imbaga nen Charles Taze Russell nipaakar ed panagpulong a kimey, tan panon ya tinmua itan?
19 Masulok lan 100 ya taon so linmabas manlapu la nen inletneg so Panarian na Dios. Itutultuloy na Ari tayon si Jesu-Kristo so pangipapasal tod sikatayo. Antis ya inatey si Charles Taze Russell nen 1916, anengneng to la ya talagan onlaknab so panagpulong a kimey. Imbaga tod maapit ya kaaro to: “Maples ya onlalaknab so kimey, tan tuloytuloy ni itan ya onlaknab ta kaukolan ya nipulong so ‘ebanghelyo na panarian’ diad interon mundo.” (Faith on the March, nen A. H. Macmillan, p. 69) Tua itan ya imbaga to! Tan misalsalamat itayo ta say Dios na kareenan et tuloytuloy ton iiter so “amin a maabig a bengatla” pian nagawaan tayoy linawa to!
^ par. 2 Posible ya karaklan ed saramay wadman et nagmaliw ya Kristiano. Tinukoy ira nen Pablo ya “limanlasus ya agagi” diad samay sulat to ed saray taga Corinto. Insan to imbaga: “Maslak ed sikara et mabilay ni anggad natan, balet say arum et inatey la.” Kanian, mapatnag ya kabat nen Pablo tan na arum nin Kristiano nen inmunan siglo iramay mismon akadngel ed samay ganggan.


text:
INTERBYU | ANTONIO DELLA GATTA
No Akin ya Inmekal so Sakey a Pari ed Relihyon To
NAGMALIW ya pari si Antonio Della Gatta nen 1969 kayari ton nanaral ed Rome na 9 taon. Nagmaliw met ya rector o head na seminaryo ya asingger ed Naples, Italy. Kayari na dakel ya impanaral tan impannonot ton maong legan ya wadman, anengneng ton aliwan base ed Biblia so relihyon ya Katoliko. Inistorya tod Onliing! no panon ton inanap so Dios.
Istorya yo pay impanugaw yo.
Inyanak ak ed Italy nen 1943. Binmaleg kamin talo ya sanaagi diad melag a baryo. Dumaralos tan karpentero so tatay mi. Pinabaleg kami na atateng mi ya magmaliw a maong a Katoliko.
Akin et labay yoy magmaliw ya pari?
Ugaw ak ni labalabay ko lay ondengel ed saray sermon na pari. Nararakepan ak ed boses da, pati ed saray ritual ed simbaan. Kanian labay koy magmaliw ya pari. Nen 13 años ko, pinan-aral ak nen nanay ko ed eskuelaan ya mangipaparaan ed ugugaw a lalaki ya labay day man-pari.
Inaral yo met diman so Biblia?
Aliwan masyado. Nen 15 años ko, inikdan ak na maestrok na libro na Saray Ebanghelyo
Nagmaliw kayon rector, nambangat kayo met?
Diad opisina so maslak ya trabahok. Balet asalik met so nambangat na Second Vatican Council.
Akin ya nanduaruwa kayod relihyon yo?
Walay taloran bengatla ya agko natalosan. Mibabali simbaan ed politika. Kokonsintien day aliwliwan gagawaen na saray pari tan saray mimimisa. Tan wala ray bangat na Katoliko ya singa aliwa. Singa bilang, panon ya nagawaan na maaron Amalsa ya dusaen ed andi-angga iray totoo no inatey la ra? Tan talaga kasin labay na Dios ya ulit-uliten tayo ray pikakasi tayo ya mangusar na rosaryo? *
Antoy ginawa yo ey?
Matalareter so luak ya nampikasid Dios. Angaliw ak met na Catholic Jerusalem Bible, ya kakkapan-publish nid saman ed lenguahen Italian, tan ginapoan kon basaen itan. Sakey a kabuasan na Simba, nen isasabit ko lay kapak kayari Misa, walay duaran laki ya linmad seminaryo. Nampakabat ira ya Tasi nen Jehova. Masulok ya sakey oras kamin nantongtong nipaakar ed Biblia tan no antoy ibabaga na satan ed saray pakabidbiran na tuan relihyon.
Antoy nibaga yod saramay linmad sikayo ey?
Bilib ak ed pananisia ra, tan kabisado da ray bersikulo na Katolikon Biblia. Insan wala lamet so Tasi ya binmisitad siak, si Mario. Maan-anos ya oonlad seminaryo kada Sabado anggan uran. Alas-nuebe kabuasan et man-doorbell la.
Anto met so kuan na arum ya pari ed ibibisita na saray Tasi?
Inimbitaan ko ran mila ed panaaral mi Biblia, balet anggapoy interesado. Siak balet et labalabay koy manaral. Dakel so mararakep ya naaaralan ko, singa no akin ya aabuloyan na Dios so kaugsan tan kairapan
Saray superior yo ey, agda met kinontra so panaaral yoy Biblia?
Nen 1975, linma ak ed Rome tan aminpigak ya impaliwawa iray opinyon ko. Sasalien na saray superior ko ya umaney nonot ko, balet anggapo labat ed sikaray angusar na Biblia. Anggad nen Enero 9, 1976, sinmulat ak ed Rome tan imbagak ya agko la ipapasen so sarilik ya Katoliko. Kayari duay agew, inmalis ak lad seminaryo tan nan-tren ak pian onlad pantitipon na Saray Tasi nen Jehova. Aman so sankaunaan ya inyakar ko, et assembly da manaya ya maniiba so pigaran kongregasyon. Amin ya anengneng ko et arawdawin maong ed apasalan ko. Kada Tasi et walay Biblia ya ibubukay da legan ya ipapaliwawa na saray espiker so nanduruman topic.
Anto met so kuan na pamilya yo ey?
Maslak ed sikara et kontra. Naamtaan ko balet ya manaaral met ed saray Tasi so agik a laki diad Lombardy, Italy. Linma ak diman, tan tinulongan ak na saray Tasi ya makalmoy trabaho tan panayaman. Diad saman met a taon, abautismoan ak bilang sakey ya Tasi nen Jehova.
Aliknak a siansia ya talagan maapit ak ed Dios
Wala met iray pagbabawian yo?
Anggapon balot! Aliknak a siansia ya talagan maapit ak ed Dios ta akabat ko aliwan lapud pilospiyay too odino tradisyon na simbaan, noagta base ed Biblia. Segurado ak la natan ed saray ibabangat ko. Naibabangat ko met la iratan ya manlapud puso.
^ par. 13 Walay ebat na Biblia ed sarayan tepet tan ed dakel ni ran tepet. Nengnengen so BIBLE TEACHINGS > BIBLE QUESTIONS ANSWERED.


text: 2 Agagik, kasin tua ya ipapatnag yoy pananisia ed maglorian Katawan tayon Jesu-Kristo legan yon ipapatnag met so paboritismo?+2 Ta no walay sakey a toon linmad pantitipon yo a wala ray singsing ton balitok tan marakdakep so kawes to, tan wala met so linmoob a pobrin too a marutdutak so kawes to,3 kasin paboran yo imay marakdakep so kawes to tan ibaga yo, “Yurong ka ed sayan marakep a pasen,” balet ibaga yod samay pobri: “Manalagey ka la” odino, “Yurong ka ditan ed salian ko”?+4 No ontan, agta walay grupo ya ipapasen yon mas atagey nen say arum,+ tan nagmaliw kayo lan ukom a mauge-uges so panagdesisyon to?+5 Dengel kayo, inad-arok ya agagi. Agta pinili na Dios iramay pobri ed sayan mundo pian magmaliw a mayaman ed pananisia+ tan tomatawir na Panarian, ya insipan tod saramay mangaaro ed sikato?+6 Balet pinabanday yo iray pobri. Agta saray mayayaman so mamapairap ed sikayo+ tan mangigagayugoy ed sikayo diad saray korte?7 Agta mumudmoraen da so maabig a ngaran ya irerepresenta yo?8 Natan, no susumpalen yoy ganggan na ari unong ed kasulatan ya, “Arom so kaparam a too a singa ed sikan dili,”+ maabig so gagawaen yo.9 Balet no itultuloy yon ipatnag so paboritismo,+ mankakasalanan kayo, tan gawaen a mabitabitar na ganggan ya onsusumlang kayo.+10 Ta no walay siopaman a manguunor ed amin a Ganggan balet nasumlang toy sakey ed saratan, asumlang to lan amin iratan.+11 Ta samay angibagan, “Agka mikakalugoran,”+ et imbaga to met, “Agka mamapatey.”+ Natan, no agka mikakalugoran balet ta mamapatey ka, susumlangen moy ganggan.12 Mantultuloy kayon mansalita tan onkiwas ed paraan a singa ed saramay ukomen unong ed ganggan na bulos a totoo.*+13 Ta samay agmangipapanengneng na panangasi et ukomen ya andian na panangasi.+ Daegen na panangasi so panangukom.14 Agagik, antoy gunggona no ibaga na sakey a walay pananisia to balet ta andian na saray gawa?+ Agta say ontan a pananisia et agmakapangiliktar ed sikato?+15 No walay agin laki odino bii a mankaukolay kawes* tan andiay magenap a naakan parad sanagew,16 ingen ta say sakey ed sikayo et mangibagad sikaton, “La ka, niwala komon ed sikay kareenan; napetangan tan napesel ka komon,” balet ta agyo ikdan na saray nakaukolan na laman to, antoy gunggona na satan?+17 Ontan met sirin, say pananisia ya andian na saray gawa et inatey.+18 Ingen, ibaga na sakey: “Walaan kay pananisia, balet walaan ak na saray gawa. Ipanengneng mod siak so pananisiam ya andian na saray gawa, tan ipanengneng kod sika so pananisiak diad panamegley na saray gawak.”19 Agta manisia kan saksakey so Dios? Maabig itan. Ingen ta saray demonyo et manisia met tan manggiwgiw ira.+20 Balet labay mo ta a naamtaan, O toon makulangkulang, a say pananisia ya andian na saray gawa et andiay kana?21 Agta say ama tayon si Abraham et niyabawag a matunong lapud saray gawa to kayari ton inyapay ed altar so anak ton si Isaac?+22 Nanengneng mod saya a say pananisia to et atekepan na saray gawa tan nagmaliw a nagnap so pananisia to diad panamegley na saray gawa to,+23 tan asumpal so kasulatan a mangibabagan: “Impatnag nen Abraham so pananisia ed si Jehova,* tan sikatoy impasen a matunong lapud satan,”+ tan atawag a kaaro nen Jehova.*+24 Natalosan yo a say sakey a too et niyabawag a matunong lapud saray gawa, tan aliwan lapud pananisia labat.25 Diad ontan met a paraan, agta niyabawag met a matunong si Rahab a paabang a bii lapud saray gawa, kayari ton sinangkaili iramay mensahero tan pinapaway to ra ed sananey a dalan?+26 On, unong a say laman ya andian na linawa* et inatey,+ say pananisia met ya andian na saray gawa et inatey.+